title: PETaasi

text: PETaasit ovat esteraaseihin kuuluvia entsyymeitä (EC 3.1.1.101), jotka pilkkovat PET-muovia mono-2-hydroksietyylitereftalaatti (MHET) -monomeereiksi (n on monomeerien lukumäärä PET-polymeerissä):


title: PETaasi

text: Hyvin pieni määrä PET muovia hajoaa PETaasilla bis(2-hydroksietyylitereftalaatiksi (BHET). PETaasit pystyvät myös pilkkomaan PEF muovia (polyetyleeni-2,5-furaanidikarboksylaatti), joka on biopohjainen PET korvaava muovi. PETaasit eivät hydrolysoi alifaattisia polyestereitä kuten polybutyleenisukkinaattia tai polylaktidia.


title: PETaasi

text: Ensimmäinen PETaasi loydettiin 2016 "Ideonella sakaiensis" 201-F6 bakteerikannasta Japanilaisen PET muovipullojen kierrätyslaitoksen läheisyydestä otetuista liejunäytteistä. Monia muunlaisia PET polyesteriä pilkkovia hydrolaaseja on kuvailtu ennen PETaasin löytämistä. Eri entsyymien kykyä pilkkoa erilaisia polyestereitä on kuvailtu esimerkiksi ainakin jo vuosina 1975 (α-kymotrypsiini) ja 1977 (lipaasi). PET otettiin laajaan käyttöön 1970-luvulla, jonka vuoksi bakteerien PETaasien on esitetty kehittyneen aivan hiljattain.


title: PETaasi

text: MHET hajoaa "I. sakaiensis" bakteerissa MHETaasi entsyymillä hydroksietyylitereftalaatiksi, joka hajoaa ympäristön veden vaikutuksesta tereftaalihapoksi ja etyleeniglykoliksi. Nämä muuntuvat ympäristölle harmittomiksi hiilidioksidiksi ja vedeksi.


title: PETaasi

text: Huhtikuussa 2018 tunnettiin 13 PETaasien kiderakennetta: 6EQD, 6EQE, 6EQF, 6EQG, 6EQH, 6ANE, 5XJH, 5YNS, 5XFY, 5XFZ, 5XG0, 5XH2 ja 5XH3.


title: PETaasi

text: 2018 tutkijaryhmä tutki PETaasien evoluutiota ja sattumalta heidän onnistui lisätä entsyymin PET hydrolysoivaa vaikutusta geenitekniikkaa hyödyntäen noin 20%. Tutkimuksessa tehtiin kaksoismutantti (S238F ja W159H), jonka katalyyttinen keskus oli alkuperäistä entsyymiä kapeampi. Parannuksen ehdotettiin kertovan siitä, ettei kyseisen PETaasin kyky pilkkoa PET muovia ollut vielä kehittynyt huippuunsa ja entsyymiä olisi siten mahdollista tehostaa entisestään muunlaisin mutaatioin.


title: Anne de Rochechouart de Mortemart

text: Marie Anne Victurnienne Clémentine de Rochechouart de Mortemart , Uzèsin ruhtinatar (10. helmikuuta 1847 Pariisi – 3. helmikuuta 1933 Dampierre-en-Yvelines) oli ranskalainen kuvanveistäjä, kirjailija, feministi ja hyväntekeväisyyden harrastaja. Hän oli perinyt erittäin suuren omaisuuden Veuve Clicquot -samppanjamerkin perustajalta.


title: Androgeeni-insensitiivisyyssyndrooma

text: Androgeeni-insensitiivisyyssyndrooma (AIS) eli mieshormonialiherkkyysoireyhtymä on harvinainen intersukupuolisuutta aiheuttava, X-kromosomaalisesti väistyvästi periytyvä ja esiintymistavaltaan monikirjoinen oireyhtymä, jossa perimältään miehen eli XY-sukupuolikromosomit omaavan henkilön solut reagoivat oman kehon tuottamiin mieshormoneihin vain osittain tai ei ollenkaan. Tämä häiritsee tai estää kokonaan miesmäisten piirteiden ja miesten sukupuolielinten kehittymistä sikiövaiheesta alkaen AIS:ia potevalle henkilölle.


title: Androgeeni-insensitiivisyyssyndrooma

text: Lähes kaikissa AI-syndroomissa androgeenireseptorissa on mutaatio, joka heikentää tai kokonaan estää sen kykyä reagoida mieshormoneihin, mutta syndroomaa voivat harvoin aiheuttaa myös muutkin tekijät.


title: Androgeeni-insensitiivisyyssyndrooma

text: XY-kromosomit omaavan henkilön AIS:in oireiden voimakkuus vaihtelee, mutta ne eivät tiettävästi vaikuta henkilön elinikään. Joillain XY-kromosomit omaavilla ihmisillä on miesmäiset piirteet, mutta häiriöitä siemennesteen laadussa. Toiset taas näyttävät ulkoisesti täysin naisilta, mutta eivät voi tulla raskaaksi. Osa on piirteiltään miehen ja naisen väliltä. AI-syndrooman muotojen vaihtelevuuden vuoksi AIS on luokiteltavissa kolmeen luokkaan: CAIS, PAIS ja MAIS. CAI-syndroomaiset henkilöt näyttävät naisilta, PAI-syndroomaiset ovat miehen ja naisen väliltä ja MAI-syndroomaiset näyttävät miehiltä.


title: Androgeeni-insensitiivisyyssyndrooma

text: AIS periytyy X-kromosomaalisesti ja väistyvästi, eli AIS:ia aiheuttavan geenin toiselta vanhemmaltaan perineet eli heterotsygoottiset naiset kehittyvät normaalisti. Naisen kuitenkin tullessa raskaaksi hän siirtää 50 % todennäköisyydellä sairautta aiheuttavan geenin poikalapselleen, joka geenin saadessaan sairastuu AIS:iin, ja 50 % todennäköisyydellä tyttölapselleen, josta tulee sairautta aiheuttavan geenin saadessaan sairauden oireeton kantaja. Tyttö ei siis saa AIS:ia, mutta voi siirtää taudin eteenpäin poikalapsilleen 50 % todennäköisyydellä ja hänen tyttäristään voi tulla kantajia 50 % todennäköisyydellä.


title: Androgeeni-insensitiivisyyssyndrooma

text: AI-syndroomien oireita kyetään helpottamaan, mutta syndroomaa useimmiten aiheuttavan androgeenireseptorin vajavaista toimintaa ei voida korjata. Hoitoja ovat sukupuolenkorjausprosessi, sukuelinten korjausleikkaus, kivesten poisto syöpäriskin vähentämiseksi, hormoniterapia ja psyykkinen terapia.


title: Androgeeni-insensitiivisyyssyndrooma

text: Kuvauksia AI-syndroomasta on satojen vuosien ajalta, mutta tapaa, jolla AIS aiheutuu, alettiin ymmärtää vasta 1950-luvulla. Ensimmäiset intersukupuolisuuden luokittelut yleisesti kehitti vuonna 1549 italialainen lääkäri ja fyysikko Fortuné Affaitati. Ensimmäisiin lukeutuvat lääketieteelliset kuvaukset AI-syndroomasta teki vuonna 1839 skotlantilainen synnytysopin asiantuntija James Young Simpson.


title: Androgeeni-insensitiivisyyssyndrooma

text: AI-syndrooman löytämiseen johtaneet modernimmat virstanpylväät on listattuna alla.Koska AI-syndroomalla on keskenään poikkeavia muotoja, eikä sen aiheuttajaa tunnettu pitkään, sillä on ollut monta nimeä. Gynekologi John M. Morris kuvasi AI-syndrooman 1953 ja nimesi sen kivesten naisellistumiseksi (eng. "testicular feminization"). Muita nimiä ovat olleet Reifensteinin syndrooma (1947), Goldberg–Maxwell-syndrooma (1948), Morrisin syndrooma (1953), Gilbert-Dreyfusin syndrooma (1957), Lubin syndrooma (1959), epätäydellinen kivesten naisellistuminen (1963, eng. "incomplete testicular feminization"), Rosewaterin syndrooma (1965) ja Aimanin syndrooma (1979).


title: Androgeeni-insensitiivisyyssyndrooma

text: AIS jaetaan kolmeen luokkaan henkilön ulkomuodon ja ominaisuuksien eli fenotyypin mukaan: CAIS, PAIS ja MAIS. AIS voidaan myös luokitella hienojakoisemmin kuuteen luokkaan fenotyypeittäin käyttäen niin sanottua Quigleyn asteikkoa.


title: Androgeeni-insensitiivisyyssyndrooma

text: CAIS:ia (eng. "complete AIS") eli täyttä AI-syndroomaa potevat näyttävät naisilta, mutta munasarjojen tilalla heillä on normaalisti testosteronia tuottavat piilokivekset ja muutenkin normaali mieshormonien tuotto. He eivät voi saada lapsia. Murrosikä voi tulla heille hieman myöhässä ja tavallisesti CAIS havaitaan vasta tällöin, sillä CAIS:ia poteville ei tule kuukautisia. Lisäksi häpykarvoitus voi jäädä tavallista vähäisemmäksi. Kolmasosalle ei tule kainalokarvoja. Ulkoisesti sukupuolielimet voivat olla hieman alikehittyneet. Emätin on pussimainen ja päättyy ”tyhjään”. Sen syvyys voi olla lyhyt ja äärimmäisissä tapauksissa emättimen aukko lyhyen kuoppamainen. Kohdunkaula ja kohtu puuttuvat kokonaan johtuen kivesten Sertolin solujen tuottamista anti-Müller-hormoneista, jotka estävät Müllerin systeemin (munanjohtimet, kohtu ja emättimen ylempi osa) kehitystä. Kolmasosassa tapauksista anti-Müller-hormonit eivät kuitenkaan estä naissukuelinten kehittymistä, jolloin näiden alkeellisia jäänteitä voi jäädä kehoon. Harvinaisissa tapauksissa henkilöllä on täysin kehittyneet Müllerin systeemin elimet. Eräässä poikkeuksellisessa tapauksessa 22-vuotiaalla CAIS:ia potevalla nämä olivat täysin kehittyneet. Toisessa tapauksessa 22-vuotiaalla oli täysin kehittynyt kohtu.


title: Androgeeni-insensitiivisyyssyndrooma

text: Henkilön kivekset voivat olla alavatsan sisällä tai pullahtaa jossain vaiheessa elämää tyrämäisesti ja vaarallisesti isoihin häpyhuuliin. Kivesten tuottamat siittiöt eivät kehity alkuvaiheita pidemmälle, sillä kehitykseen vaaditaan mieshormoneita. Lisäkivekset, siemenjohdin ja rakkularauhanen puuttuvat valtaosalta, mutta 30 prosentilla nämä voivat olla kehittyneet osittain. Eturauhanen jää alikehittyneeksi.


title: Androgeeni-insensitiivisyyssyndrooma

text: Muita erityisiä muutoksia suhteessa terveisiin naisiin ovat pidemmät käsivarret, suuremmat kädet, jalkaterät, suuremmat hampaat, aknen puutos ja silmän Meibomin rauhasen häiriöt, jotka voivat aiheuttaa silmien kuivuutta ja valonarkuutta.


title: Androgeeni-insensitiivisyyssyndrooma

text: CAIS:ia potevat ovat raportoineet eräässä 14 henkilöä kattaneessa tutkimuksessa 100 % seksuaalisen kiinnostuneisuuden miessukupuolta kohtaan nuoruudessa ja 93 % kiinnostuneisuuden aikuisuudessa. Siitä huolimatta että CAIS:ia poteva ei reagoi lainkaan testosteroniin, libido on normaali.


title: Androgeeni-insensitiivisyyssyndrooma

text: CAIS:ia potevat elävät tiettävästi normaalin pituisen elämän. Heillä on kuitenkin kohonnut riski saada aikuisena sukupuolisolukasvain (seminooma): todennäköisyyden keskiarvo kautta koko aikuisiän on noin 2 % ja on myöhemmällä iällä ehkä huomattavampi, minkä vuoksi kivekset usein poistetaan leikkauksella pian diagnoosin jälkeen. CAI-syndroomaisilla on myös kohonnut rintasyöpäriski ja keskimääräistä harvemmat luut (osteoporoosin riskitekijä). Tiettävästi kivesten poisto ennen tai jälkeen murrosiän ja tätä seuraava estrogeenihoito eivät vaikuta syndrooman luiden harventumiseen. Alikehittyneen emättimen vuoksi yhdyntä voi olla kivuliasta.


title: Androgeeni-insensitiivisyyssyndrooma

text: PAIS (eng. "partial AIS") eli osittainen AIS ilmenee, kun mieshormonien vaikutus välittyy osittain androgeenireseptorien kautta, mutta ei kokonaan. Suhteessa CAI-syndroomaisiin on PAI-syndroomaisten henkilöiden välillä suurempia eroja. PAI-syndroomaisten sukuelimet ovat ulkomuodoltaan miehen ja naisen sukuelinten väliltä. PAIS:in äärimuodossa henkilöllä on ylikasvanut klitoris ja lievemmässä muodossa siitin, jossa on hypospadia. PAI-syndroomaisilla on usein ulkoiset kivekset, jotka ovat alikehittyneet eivätkä välttämättä laskeudu murrosiässä. PAIS:ia potevilla voi olla mm. rintojen kehittymistä (gynekomastiaa), korkea ääni, vähentynyt häpykarvoitus, pienentynyt eturauhanen ja piilokiveksisyyttä. PAIS:in lievintä muotoa potevat, eli piirteiltään miesmäisimmät, voivat harvinaisissa tapauksissa saada lapsia.


title: Androgeeni-insensitiivisyyssyndrooma

text: MAIS:ia (eng. "mild/minimal AIS") eli lievää AI-syndroomaa potevat henkilöt näyttävät miehiltä. Heillä voi olla lieviä oireita kuten gynekomastiaa varhaisnuorina ja/tai lievää hypospadiaa, joka voidaan korjata leikkauksin. MAIS:ia potevista monet voivat saada lapsia, mutta osa on hedelmättömiä. PAIS:in muita haittoja voivat olla impotenssi, kyvyttömyys saada siemensyöksy, kohonnut rintasyövän ja eturauhasen syövän riski.


title: Androgeeni-insensitiivisyyssyndrooma

text: Androgeenireseptori (AR) on proteiini, jonka mutaatiot ovat yleensä AI-syndrooman aiheuttajia. Sitä koodaava geeni on X-kromosomissa kohdassa Xq11–Xq12. Alueen pituus on noin 2 758 emäsparia (eli 919 kodonia), ja alueella on kahdeksan varsinaista proteiinia koodaavia aluetta eli eksonia, jotka on numeroitu 1–8. Ei-koodaavien alueiden eli intronien pituus on 0,7–27 tuhatta emäsparia (kb).


title: Androgeeni-insensitiivisyyssyndrooma

text: Vuonna 2008 tunnettiin yli 400 erilaista "AR"-mutaatiota.


title: Androgeeni-insensitiivisyyssyndrooma

text: Mutaatiot periytyvät väistyvästi eli resessiivisesti. Koska "AR"-geeni on X-kromosomissa, AI-syndroomaa potevan miehen täytyy saada geeni äidiltään. Siksi AIS periytyy äitilinjaa pitkin eli äidin äidin äidin jne. äidiltä. Kuitenkin noin 30 prosentissa tapauksista AIS:in aiheuttava "AR"-mutaatio on muodostunut lapselle sattumalta eli spontaanisti eikä se ole periytynyt.


title: Androgeeni-insensitiivisyyssyndrooma

text: Naisilla on XX-sukupuolikromosomit. Vain toiselta vanhemmaltaan tautia kantavan X-kromosomin perineet naiset eli heterotsygootit ovat pitkälti oireettomia. Suhteessa AIS:in geeniä kantamattomiin voi naisilla ilmetä vähemmän kehon karvoja ja myöhäisempi murrosikä, ja he voivat olla pidempiä. He siirtävät 50 prosentin todennäköisyydellä AIS:ia aiheuttavan geenin poikalapselleen, joka sairastuu, ja 50 % todennäköisyydellä tyttärelleen, josta tulee AIS:ia aiheuttavan geenin saadessaan taudin oireeton kantaja.


title: Androgeeni-insensitiivisyyssyndrooma

text: Molempien vanhempien tulisi kantaa AIS:ia aiheuttavaa geeniä, jotta syntyisi tyttö, jolla on molemmissa X-kromosomeissaan taudin geeni. Tyttö olisi homotsygootti, mutta lääketiede ei tunne yhtäkään tällaista henkilöä, joten heidän oireitaan ei tunneta. AIS:in periytyminen on kuitenkin X-kromosomaalisesti resessiivistä, joten oletettavasti homotsygootit naiset siirtävät 100 prosentin todennäköisyydellä AIS:ia aiheuttavan geenin poikalapselleen. Homotsygoottien harvinaisuus johtuu AIS:in harvinaisuudesta: on epätodennäköistä, että AIS:ia poteva ja siksi mahdollisesti lisääntymisongelmista kärsivä mies saisi lapsen AIS:in geeniä kantavan naisen kanssa. Spontaani mutaatio voisi olla todennäköisempi tapa, jolla syntyisi homotsygoottinen tyttö.


title: Androgeeni-insensitiivisyyssyndrooma

text: AIS ei aina aiheudu "AR"-mutaatioista. Jopa 5 %:lla CAIS:ia potevista ja 27–72 %:lla PAIS:ia potevista geneettisistä miehistä ei ole mutaatiota. Yhdellä potilaalla PAIS aiheutui mutaatiosta steroidogeenisessa tekijässä 1, jonka lyhenne on SF-1 ja geeni "NR5A1". Toisella CAIS johtui mutaatiosta, joka esti AR:ltä tulevan signaalin välittymistä soluun. Potilaalla oli mahdollisesti AR:n kanssa koaktivaattorina vuorovaikuttava aktivaatiofunktio 1 (AF-1) vajavainen. Tästä ei kuitenkaan ole varmuutta, sillä signaalia ei saatu välittymään potilaasta eristetyistä soluista kasvatettuun soluviljelmään lisättyjen tuolloin tunnettujen koaktivaattorien avulla, eikä proteiinin rakennetta tutkittu tarkemmin.


title: Androgeeni-insensitiivisyyssyndrooma

text: AIS:in yleisyyttä mittaavat tilastot perustuvat usein pieniin otoksiin, joten arviot yleisyydestä ovat epätarkkoja. CAIS ilmenee noin yhdessä 20 400:sta syntyneestä normaalin kromosomilukumäärän pojasta (46, XY). Toisen alankomaalaisiin kohdistuneen tutkimuksen mukaan CAIS on yhdellä 99 000:sta syntyneestä pojasta ja tytöstä. PAIS:in on arvioitu ilmenevän yhdessä 130 000:sta syntymästä. MAIS:in yleisyyttä ei tiedetä, sillä se on oireiltaan lievä. Siksi sitä ei välttämättä koskaan diagnosoida, paitsi tapauksissa, joissa se aiheuttaa miehen hedelmättömyyttä.


title: Tritriakontaani

text: Tritriakontaani eli n-tritriakontaani (CH) on 33-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää ainetta. Tritriakontaanin rakennekaava on CH(CH)CH, moolimassa 464,907 g/mol, sulamispiste 71,2 °C ja CAS-numero 630-05-7. Tritriakontaani ei käytännössä liukene veteen.


title: Tritriakontaani

text: Yhdistettä esiintyy kasveissa sekä semiokemikaalina eliöiden viestinnässä.


title: Suutele minua, tyhmyri

text: Suutele minua, tyhmyri ("Kiss Me, Stupid") on Billy Wilderin ohjaama ja yhdessä I. A. L. Diamondin käsikirjoittama komediaelokuva vuodelta 1964. Sen pääosia esittävät Dean Martin, Kim Novak ja Ray Walston. Farssimainen seksikomedia perustuu italialaisen Anna Bonaccin näytelmään "L’ora della fantasia".


title: Suutele minua, tyhmyri

text: Climax-nimisen nevadalaisen pikkukaupungin muusikko Orville (Walston) soittaa kirkossa urkuja, antaa kotonaan pianotunteja ja säveltelee lauluja, jotka huoltoasemaa pitävä Barney (Cliff Osmond) sanoittaa. Miehet haaveilevat menestyksestä musiikkibisneksessä. Kun tankkaamaan pysähtyy suosittu laulaja Dino Martin, Barney näpelöi tämän avoauton moottoria niin, että laulajatähti joutuu jäämään Orvillen luo yöksi. Näin Orville ja Barney saavat tilaisuuden esitellä Dinolle materiaaliaan. Orville on sairaalloisen mustasukkainen kauniista vaimostaan (Felicia Farr) ja yrittää lähettää tämän illaksi pois kotoa kertomatta julkkisvieraastaan, jota vaimo on ihaillut lapsesta asti. Naistenmies Dinon seuralaiseksi ja Orvillen vaimoa esittämään hoidetaan paikallisen kapakan seksipommi Polly the Pistol (Novak). Käykin niin, että Orville ihastuu Pollyyn. Orvillen vaimo saa selville miesten juonen, mutta on hyvin anteeksiantavainen ja avioliitto jatkuu. Polly lähtee kaupungista, ja Dino esittää televisiossa Orvillen ja Barneyn tekemän laulun.


title: Suutele minua, tyhmyri

text: Wilder yritti alun perin saada Orvillen rooliin vakionäyttelijänsä Jack Lemmonin, joka oli tuolloin naimisissa Orvillen vaimoa näytelleen Felicia Farrin kanssa. Lemmonilla oli kuitenkin muita työesteitä, ja kuvaukset aloitettiin brittinäyttelijä Peter Sellersin kanssa. Kuuden viikon kuvausten jälkeen Sellers joutui pitkälle sairauslomalle sydänvaivojensa takia, ja kuvaukset jouduttiin aloittamaan alusta Ray Walstonin kanssa.


title: Suutele minua, tyhmyri

text: Orvillen ja Barneyn säveltämien laulujen melodiat valittiin jo edesmenneen George Gershwinin julkaisemattomien sävellysten joukosta, ja säveltäjän veli Ira Gershwin teki niihin elokuvaan sopivat sanoitukset. Elokuvan muun musiikin on säveltänyt André Previn.


title: Suutele minua, tyhmyri

text: "Suutele minua, tyhmyri" oli Hollywoodin ensimmäisiä elokuvia, joka avoimesti kyseenalaisti avioliittoinstituutiota. Amerikkalaiset ensi-iltakriitikot pitivät elokuvaa vulgäärinä ja epähauskana, ja erilaiset moraalia vartiovat järjestöt tuomitsivat sen jyrkästi. Katoliset piirit yrittivät saada sille esityskiellon. Myöhemmin elokuvan arvostus on parantunut, muttei sitä koskaan ole pidetty Wilderin parhaisiin komedioihin kuuluvana.


title: Suutele minua, tyhmyri

text: Euroopassa elokuva otettiin vastaan suopeammin. Samasta näytelmästä oli Italiassa tehty elokuva "Moglie per una notte" (suom. ”Vaimo yhdeksi yöksi”) jo 1952. "Helsingin Sanomissa" Paula Talaskivi piti Wilderin uutuuselokuvaa tuoreeltaan amerikkalaiseksi elokuvaksi hämmentävän rohkeana ja ”eroottisten lankeemusten asiallisena tunnistajana”, rehellisempänä kuin "Poikamiesboksi" ja parempana kuin Wilderin tuolloin vielä Suomessa esittämätön "Yks’, kaks’, kolme".


title: Emma Walmsley

text: Emma Natasha Walmsley (s. kesäkuu 1969) on brittiläinen yritysjohtaja. Hän on toiminut Britannian suurimpiin pörssiyhtiöihin kuuluvan lääkejätti GlaxoSmithKlinen (GSK) toimitusjohtajana huhtikuusta 2017 lähtien.


title: Emma Walmsley

text: Markkina-arvoltaan noin 80 miljoonan punnan arvoisen (9/2016) brittiyhtiön liikevaihto oli 38 miljardia dollaria ja se työllistää yli 98 000 ihmistä. Walmsley tuli GlaxoSmithKlinen kuluttajaliiketoiminnan johtotehtäviin vuonna 2010; ennen toimitusjohtajuutta vastasi 10 miljardin liikevaihdon suuruisesta GSK:n kuluttajabrandien toimialasta. Tätä ennen hän työskenteli myyntitehtävissä ja johtajana kosmetiikkayritys L’Oréalilla usealla eri mantereella.


title: Emma Walmsley

text:
Yhdysvaltalainen talousjulkaisu Forbes luokitteli Walmsleyn vuoden 2017 maailman vaikutusvaltaisimpien naisten listallaan sijalle 29. Talousjulkaisu Fortune nosti hänet suoraan talouselämän kansainvälisten (ei-yhdysvaltalaisten) naisvaikuttajien 2. sijalle maailmassa samana vuonna.
Walmsley on suorittanut kielitieteiden ylemmän korkeakoulututkinnon (M.A.) Oxfordin yliopistossa. Hän on naimisissa ja hänellä on neljä lasta.


title: SN 1006

text: SN 1006 oli todennäköisesti kirkkain historiallisena aikana havaittu supernova. Sen ollessa kirkkaimmillaan sen näennäisen magnitudin on arvioitu olleen -7.5, jolloin se näkyi maahan noin 16 kertaa kirkkaampana kuin Venus. Supernova tuli näkyviin huhtikuun 30. ja toukokuun 1. päivien välisenä yönä 1006 Suden tähdistössä, ja sitä kuvasivat havaitsijat Kiinassa, Japanissa, Mesopotamiassa (nyk. Irakissa), Egyptissä, Italiassa ja Sveitsissä. Mahdollisesti sitä esittävät myös eräät Pohjois-Amerikasta löydetyt kalliopiirrokset. Aikalaislähteiden mukaan se oli selvästi näkyvissä keskellä päivääkin. Nykyisten tähtitieteilijöiden mukaan sen etäisyys Maasta oli noin 7100 valovuotta.


title: SN 1006

text:
Egyptiläinen tähtitieteilijä Ali ibn Ridwan kirjoitti, että uusi tähti oli noin kolme kertaa kirkkaampi kuin Venus ja että siitä lähteneen valon määrä vastasi lähes neljäsosaa Kuun kirkkaudesta.
Muiden havaitsijoiden tavoin Ali ibn Ridwan totesi, että uusi tähti oli matalalla lähellä eteläistä horisonttia. Kun se oli lähellä Skorpionin tähdistöä, sitä pidettiin huonona enteenä, ja astrologit selittivät sen merkinneen, että tulossa oli sotia, ruttoa, nälänhätiä ja muita onnettomuuksia.


title: SN 1006

text: Pohjoisin paikka, jossa supernovahavainnosta on säilynyt mainintoja aikalaislähteissä, on St. Gallenin luostari Sveitsissä, noin 47,5° pohjoista leveyttä. Luostarin munkki Hepidannus kirjoitti, että uusi poikkeuksellisen kirkas tähti näkyi lähellä eteläistä taivaanranta kolmen kuukauden ajan ja että se merkillisellä tavalla välillä laajeni, välillä pieneni ja katosi välillä kokonaan. Tätä kuvausta on pidetty osoituksena siitä, että todennäköisimmin kyseessä oli tyypin Ia supernova.


title: SN 1006

text: Eräiden historiallisten lähteiden mukaan tähti oli niin kirkas, että se loi varjoja. Varmana pidetään, että jonkin aikaa se näkyi keskellä päivääkin.


title: SN 1006

text: Kiinalaisten lähteiden mukaan tämä "vierastähti" näkyi kolmen vuoden ajan. Song-dynastian virallisen historiateoksen, "Songshin" mukaan (kappaleet 56 ja 461) 1. toukokuuta 1006 näkynyt tähti ilmestyi etelään Juuren (Di) tähdistöön, Suden tähdistön itäpuolelle ja yhden asteen verran länteen Kentaurista. Se oli niin kirkas, että sen valossa maassa olleet esineet näkyivät yöllä.


title: SN 1006

text: Kiinalainen astrologi Zhou Ke-Ming, joka oli parhaillaan paluumatkalla Guangdongissa suorittamistaan tehtävistä Kaifengiin, selitti keisarille, että tähti, joka oli väriltään keltainen ja hyvin kirkas, oli hyvä merkki, joka ennusti menestystä valtakunnalle, jonka yllä se näkyi. Väitettä, että tähti olisi ollut keltainen, on kuitenkin syytä epäillä, sillä Zhou saattoi valita suosiollisena pidetyn värin poliittisista syistä.


title: SN 1006

text: Supernovan varhaisessa kehityksessä näyttää olleen kaksi vaihetta. Ensin se oli parin kolmen kuukauden ajan kirkkaimmillaan, sitten se himmeni, mutta kirkastui jälleen noin puolentoista vuoden ajaksi.


title: SN 1006

text: Pohjois-Amerikassa Hohokamista White Tank Mountain Regional Parkista Arizonasta on löydetty kalliopiirros, jonka on arveltu esittävän vuoden 1006 supernovaa.


title: SN 1006

text: Jemenistä on löydetty muistiinpanoja, joiden viittaavat siihen, että SN 1006 olisi havaittu jo 17. huhtikuuta 1006, kaksi viikkoa ennen kuin sen yleensä on oletettu tulleen näkyviin.


title: SN 1006

text: SN 1006:n supernovajäänne tunnistettiin ensimmäisen kerran vuonnan 1965, jolloin Doug Milne ja Frank Gardner yhdistivät tutkivat Parkesin observatorion radioteleskoopilla tunnettua radiolähdettä nimeltä PKS 1459-41 ja yhdistivät sen supernovaan. Se sijaitsee lähellä Beta Lupi -tähteä ja on näennäiseltä halkaisijaltaan noin 30 kaariminuutin suuruinen. Sen on havaittu lähettävän myös röntgensäteilyä ja näkyvää valoa, ja vuonna 2010 sen havaittiin lähettävän myös hyvin korkeaenergistä gammasäteilyä. Siihen ei ole todettu liittyvän neutronitähteä eikä mustaa aukkoa, mikä viittaa siihen, että kyseessä on tyypin Ia supernovan jäänne. Tämäntyyppisessä supernovarähdyksissä tähtien oletetaan kokonaan hajoavan, niin ettei neutronitähteä tai mustaa aukkoa muodostu. Vuonna 2012 tehdyissä havainnoissa ei SN 1006:n läheisyydestä löydetty mitään tarpeeksi massiivista seuralaistähteä, jotta se olisi voitu havaita. Tämä viittaa siihen, että SN 1006 todennäköisimmin syntyi kahden valkoisen kääpiön törmäyksestä. Räjähdyksessä molempien tähtien kaikki aine olisi lentänyt avaruuteen ja jäljelle olisi jäänyt vain vähäinen kaasupilvi.


title: SN 1006

text: Supernovajäänne sijaitsee arviolta noin 2,2 kiloparsekin eli 7100 valovuoden päässä Maasta, jolloin sen todellinen läpimitta on noin 20 parsekia.


title: SN 1006

text: Tutkimukset viittaavat siihen, että tyypin Ia supernovasta tulee Maahan saakka huomattavasti enemmän gammasäteilyä kuin Auringosta, vaikka supernova räjähtäisi tuhannen parsekin päässä. Se voisi vahingoittaa Maata suojaavaa otsonikerrosta ja vaikuttaa elämään ja ilmastoon. Vaikka SN 1006:lla ei ilmeisesti juuri ollut tällaisia seurauksia, sen gammasäteilyn vaikutuksesta ilmakehässä todennäköisesti syntyi ensin typen oksideja ja niistä edelleen nitraatteja, jotka laskeutuivat maan pinnalle muun muassa lumisateiden mukana ja ovat yhä havaittavissa Etelämanteren jäätikössä.


title: Rudolf Ray

text: Rudolf Ray (12. kesäkuuta 1884 Lappee – 14. kesäkuuta 1930 Helsinki) oli suomalainen liikemies ja pääkonsuli. Hänet tunnetaan vuonna 1931 Helsingin Kaivopuistoon istutetun "Itsenäisyyden kuusen" lahjoittajana.


title: Rudolf Ray

text: Lappeen pitäjän Lapveden kylässä ratamestari Anders Rayn perheeseen syntynyt Rudolf Ray opiskeli Helsingin Suomalaisessa Reaalilyseossa vuodesta 1894 lähtien, mutta jätti koulun kesken 1901 ja ryhtyi rautatievirkamieheksi. Vuonna 1914 hän perusti Helsinkiin maataloustuotteita välittäneen liikkeen "Maanviljelijäin Kauppatoimisto". Suomen itsenäistyttyä Ray ryhtyi vuonna 1919 Chilen pääkonsuliksi toimien lähinnä maan salpietariteollisuuden edustajana.


title: Rudolf Ray

text: Vuonna 1930 kuollut Ray lahjoitti testamentissaan eduskunnalle Suomen itsenäistymispäivänä 1917 istuttamansa kuusen sekä varat siihen liittyvää muistomerkkiä varten. Kaivopuistoon siirretty kuusi muistomerkkeineen luovutettiin eduskunnalle juhlallisin menoin 13. toukokuuta 1931. Muistomerkissä on Rayn kirjoittamia säkeitä ja lisäksi tilaisuudessa esitettiin hänen sanoittamansa "Isänmaan kuusen hymni", jonka oli säveltänyt Leevi Madetoja. Ray teki myös ehdotuksen Suomen vaakunaksi, jossa leijonan sijasta oli karhu. Hänen suunnittelemansa vaakuna on ikuistettu "Itsenäisyyden kuusen" muistokiveen.


title: Tim Winton

text: Timothy (Tim) John Winton (4. elokuuta 1960 Karrinyup, Länsi-Australia, Australia) on australialainen kirjailija, lastenkirjailija ja käsikirjoittaja.


title: Tim Winton

text: Winton suunnitteli jo nuoresta pitäen ryhtyvänsä kirjailijaksi, ja hän opiskeli siinä tarkoituksessa West Australian Institute of Technologyssa (myöhemmin Curtin University) luovaa kirjoittamista. Hän sai vuonna 1981 Australian/Vogel National Literary Award käsikirjoituksesta, josta tuli romaani "An Open Swimmer" (1982), ja sen ansiosta hänestä tuli tunnettu nimi.


title: Tim Winton

text: Winton muutti 1980-luvun lopulla perheineen ulkomaille, mutta Länsi-Australian rannikkoseudut pysyivät hänen teostensa maisemina. 1990-luvun alkupuolella hän palasi ostamaan talon kotiseudultaan. Tuolloin hän sai toisen palkinnon, vuonna 1992 Miles Franklin Literary Awardin teoksesta "Cloudstreet", josta myöhemmin syntyi yhteistyössä yhdysvaltalaisen kirjailijan Ellen Fontanan kanssa televisiosarjan käsikirjoitus. Hän sai kolmannen kerran Miles Franklin Literary Awardin 2002, jolloin hänet palkittiin teoksesta "Dirt Music" ("Maantiemusiikkia"). Hän on kirjoittanut myös omaelämäkerrallisia teoksia, kuten "Island Home: A Landscape Memoir" ja "The Boy Behind the Curtain".


title: Tim Winton

text: Winton toimii aktiivisesti yhteiskunnallisten ja ympäristökysymysten parissa ja on ollut Australian Marine Conservation Societyn varapuheenjohtaja. Hän on kirjoittanut tekstit useisiin luontokuvakirjoihin, ja hänen mukaansa on nimetty kalalaji, joka elää Kimberleyn seudulla.


title: Nancy Olson

text: Nancy Olson Livingston (s. 14. heinäkuuta 1928 Milwaukee, Wisconsin, Yhdysvallat) on yhdysvaltalainen näyttelijä, joka nousi nopeasti tähteyteen toisella elokuvallaan "Auringonlaskun kadulla", josta hän oli ehdolla myös parhaan naissivuosan Oscar-palkintoon. Olson jätti 1950-luvun puolivälin jälkeen Hollywoodin ja teki joitakin rooleja Broadwayllä. Hän palasi kuitenkin vielä muutamien elokuvien ajaksi Walt Disney Picturesille, mutta hän vähensi uudestaan roolejaan keskittyäkseen perheeseensä.


title: Nancy Olson

text: Nancy Olson syntyi Milwaukeessa vuonna 1928. Hän oli lääkäri Henry J. Olsonin tytär. Hän aloitti vuonna 1957 opinnot Wisconsinin yliopistossa, missä hän opiskeli vuoden. Perhe muutti Los Angelesiin, mistä Henry Olson oli saanut paikan Los Angelesin Kalifornian yliopiston (UCLA) obstetriikan ja gynekologian professorina. Nancy Olson jatkoi opiskelujaan UCLA:ssa ja aikoi erikoistua radionäyttelemiseen.


title: Nancy Olson

text: Paramount Picturesin kykyjenetsijä näki Olsonin UCLA:n opiskelijanäytelmässä. Hän sai sopimuksen Paramountille, mutta hänet unohdettiin useaksi kuukaudeksi. Sitten Olson lainattiin 20th Century Foxille lännenelokuvan "Miesten mies" (1949) kuvauksiin.


title: Nancy Olson

text: "Auringonlaskun katu" (1950) teki Olsonista Paramountin kirkkaimpiin kuuluvan nuoren tähden. Hän oli roolistaan ehdolla parhaan naissivuosan Oscariin. "Auringonlaskun kadun" miespääosaa esitti William Holden, jonka kanssa Olson teki kolme elokuvaa, "Vaistosin rikoksen" (1950), "Sodassa ja rakkaudessa" (1951) ja "Tiikerihai" (1951). Holdenin lisäksi Olson pääsi esiintymään Paramountin toisen suositun näyttelijän kanssa, kun hän oli Bing Crosbyn vastanäyttelijä elokuvassa "Sävelten maailmassa".


title: Nancy Olson

text: Hollywood ei ollut täysin täyttänyt Olsonin odotuksia, eikä hän varsinaisesti halunnut olla tähtinäyttelijä. Hän jätti Hollywoodin ja muutti New Yorkiin, missä hän aikoi keskittyä perheensä kasvattamiseen. Olson kuitenkin näytteli Broadwayllä näytelmissä "Tunnel of Love", "Send Me No Flowers" ja "Mary, Mary".


title: Nancy Olson

text: Olsonin liitto Alan Jay Lernerin kanssa päättyi vuonna 1957, ja hän jäi yksin kasvattamaan parin kahta poikaa. Hän oli ollut jo muutaman vuoden poissa elokuvamaailmasta, kun hänen agenttinsa ilmoitti, että Walt Disney etsi näyttelijöitä uudentyyppiseen elokuvaan. Olson sai osan elokuvasta "Pollyanna – iloinen tyttö".


title: Nancy Olson

text: Olson piti Walt Disney Picturesin ilmapiiristä ja koki, että yhtiö toimi eri tavalla kuin muut Hollywoodin tuotantoyhtiöt. Hän teki tämän jälkeen Disneylle myös elokuvat "Pyörät pilvissä" (1961) ja "Professorin ihmeelliset keksinnöt" (1962). Tämän jälkeen hän hiljensi jälleen uraansa ja otti enemmän roolia kotiäitinä.


title: Nancy Olson

text: Olson oli kahdesti naimisissa. Hänen liittonsa sanoittaja Alan Jay Lernerin kanssa kesti vuodesta 1950 vuoteen 1957. He saivat liitostaan kaksi tytärtä. Toisen miehensä Olson tapasi ollessaan töissä Disneyllä. Alan W. Livingston oli tuottanut "Bonanzan" ja kehittänyt Bozo the Clown -nimisen hahmon. Olson ja Livingston menivät naimisiin 1962, ja he saivat pojan vuonna 1964. He olivat naimisissa Livigstonin kuolemaan 2009 asti.


title: Ho Ching

text: Ho Ching (s. ) on singaporelainen yritysjohtaja. Hän on toiminut Singaporen valtiollisen Temasek Holdings-sijoitusyhtiön toimitusjohtajana vuodesta 2004 lähtien. Hän on myös Singaporen pääministerin Lee Hsien Loongin puoliso. Vuonna 1974 perustetulla Temasekillä on noin 200 miljardin dollarin sijoitusvarallisuus ja palveluksessaan runsas 600 henkeä.


title: Ho Ching

text:
Yhdysvaltalainen talousjulkaisu Forbes luokitteli Hon vuoden 2017 maailman vaikutusvaltaisimpien naisten listallaan sijalle 28. Talousjulkaisu Fortune sijoitti hänet samana vuonna maailman talouselämän kansainvälisten (ei-yhdysvaltalaisten) naisvaikuttajien 10. sijalle.
Ho valmistui insinööriksi (B.Eng.) vuonna 1976 Singaporen yliopistosta ja suoritti sähköinsinöörin ylemmän korkeakoulututkinnon (M.Sc., Elec.Eng.) vuonna 1982 Stanfordin yliopistossa. Hän aloitti työuransa vuonna 1976 työskentemällä insinöörinä Singaporen puolustusministeriölle. Nykyään hän on naimisissa Singaporen pääministerin Lee Hsien Loong kanssa ja hänellä on neljä lasta. Lisäksi Leellä on edellisestä avioliitostaan kaksi lasta.


title: Eleonoora Portugalilainen

text: Eleonoora Portugalilainen (1434–1467) oli Portugalin prinsessa, josta tuli Saksan kuningatar ja Pyhän saksalais-roomalaisen keisarikunnan keisarinna. Hän oli keisari Fredrik III:n puoliso ja Maksimilian I:n äiti.


title: Eleonoora Portugalilainen

text: Eleonooran vanhemmat olivat Portugalin kuningaas Edvard I ja kuningatar Leonoora Aragonilainen. Hän meni Saksan kuningas Fredrik III:n kanssa edustajan välityksellä naimisiin vuonna 1451, ja matkusti sitten Italiaan tapaamaan aviomiehensä ja paavin kruunattavaksi vuonna 1452. Esikoispoika Christopher kuoli nuorena, seuraavasta pojasta Maksimilianista tuli isänsä jälkeen keisari. Hänen jälkeensä syntyi vielä kaksi tytärtä ja poika. Eleonoora kuoli synnytyksessä vuonna 1467, 34-vuotiaana.


title: Isabelle Kocher

text: Isabelle Kocher (s. , Neuilly-sur-Seine, Ranska) on ranskalainen yritysjohtaja. Hän on toiminut maailman suurimpiin lukeutuvan yksityisen Engie-energiayhtiön (aiemman GDF Suez:n jatkaja) toimitusjohtajana toukokuusta 2016 lähtien. Hän oli vuoden 2018 alussa ainoa nainen, joka johti jotain Pariisin pörssin CAG 40 -osake-indeksin suuryhtiötä.


title: Isabelle Kocher

text:
Kocherin johdolla Engie on pyrkinyt vastaamaan paremmin ilmastomuutokseen ja uudistumaan energiayhtiönä 3-vuotisen muutosohjelman avulla. Tämän osana yhtiö on myymässä noin 18 miljardin dollarin edestä erityisesti fossiilisista hiiltä polttavia voimalaitoksiaan sekä öljy- ja kaasutuotantoaan pois. Yhtiö pyrkii sijottamaan muun muassa tuuli- ja aurinkovoimaloihin sekä uusiutuvan energiatuotannon ja sähköenergian ajoneuvokäytön synnyttämiin sähköverkon haasteisiin. Engie osti esimerkiksi alankomaalaisen EV-Box -yhtiön, joka hallitsi yli 40 000 sähköautojen latausasemaa.
Yhdysvaltalainen talousjulkaisu Forbes luokitteli Kocherin vuoden 2017 maailman vaikutusvaltaisimpien naisten listallaan sijalle 23. Talousjulkaisu Fortune nosti hänet maailman talouselämän kansainvälisten (ei-yhdysvaltalaisten) naisvaikuttajien 3. sijalle (2017).
Kocher suoritti alemman korkeakoulututkinnon Pariisin Ecole Normale Supérieureissa ja jatkoi maisteriksi École nationale supérieure des mines de Parisissa. Tämän ohella hänellä on ammatillinen jatkotutkinto fysiikasta (DEA, Diplôme d'études approfondies). Hän on eronnut viiden lapsen äiti.


title: Maja Grønbæk

text: Maja Grønbæk (s. 30. tammikuuta 1971) on tanskalainen käsipalloilija. Hän voitti Tanskan maajoukkueen pelaajana olympiakultaa Sydneyssä 2000.


title: Gitte Sunesen

text: Gitte Sunesen (s. 11. joulukuuta 1971 Hammel) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996 sekä maailmanmestaruuden Saksan kisoissa 1997. Seuratasolla Sunesen edusti muun muassa GOG Gudmea.


title: Gitte Madsen

text: Gitte Madsen (s. 24. maaliskuuta 1969 Herning) on tanskalainen käsipalloilija. Hän on Tanskan maajoukkueen pelaajana voittanut olympiakultaa Atlantassa 1996, maailmanmestaruuden Saksassa 1997 sekä Euroopan-mestaruuden Tanskan kotikisoissa 1996.


title: Gitte Madsen

text: Seuratasolla Madsen edusti muun muassa GOG Gudmea sekä norjalaista Bækkelagets SK:ta.


title: Täysin automatisoitu luksuskommunismi

text: Täysin automatisoitu luksuskommunismi (engl. "fully automated luxury communism", "FALC") on konsepti tulevaisuudentilasta, jossa automaatio on vapauttanut ihmiset työnteosta tai pienentänyt työnteon 10-12 viikkotuntiin ja kaikille on tarjolla luksusta yltäkylläisyydestä johtuen. Konsepti tarkoittaa jälkikapitalistista yhteiskuntaa, jossa ei enää kärsitä niukkuudesta.


title: Pitkä marssi instituutioiden läpi

text: Pitkä marssi instituutioiden läpi (saks. "der lange Marsch durch die Institutionen") on uusmarxilaisten käsite, jolla tarkoitetaan yhteiskunnallisten instituutioiden miehittämistä sisältä päin ja mielipiteenmuokkausta. Nimitys on muodostunut pitkästä marssista Kiinassa.


title: Pitkä marssi instituutioiden läpi

text: Kaapattavia instituutioita ovat muiden muassa oikeuslaitos ja yliopistolaitos. Käsitteen keksi Rudi Dutschke vuonna 1967 muotoilemalla uudelleen Antonio Gramscin kulttuurisen hegemonian käsitteen. Antonio Gramscin kulttuuriseen hegemoniaan kuuluu myös elokuvateollisuuden ja teatterin kaappaamiset.


title: Hirsipuumäen teloituspaikan muistomerkki

text: Hirsipuumäen teloituspaikan muistomerkin on suunnitellut Esko Hillilä vuonna 1991. Kyseessä on Turun kaupungin oma hanke, jonka takana ovat olleet museon arkeologi Heljä Brusila ja silloinen kaupunginarkkitehti Jorma Aho. Muistomerkki sijaitsee Turussa Kerttulinmäellä Kerttulin lukion vieressä, yhdellä Turun seitsemästä kukkulasta. Aiemmin kukkula tunnettiin Hirttomäkenä tai Hirsipuumäkenä. Muistomerkissä olevassa laatassa on teksti, jossa paikan kerrotaan olleen kaupungin teloituspaikka keskiajalta 1700-luvun loppuun saakka.


text: Muistomerkki koostuu neljästä betonipylväästä, joiden päällä on pylväitä yhdistävä metallirinkula ja sen alla keskellä maassa suuri kivi. Teloituksia tehtiin tuohon aikaan yleisimmin joko mestaamalla tai hirttämällä. Ison kiven voi ajatella kuvastavan mestaamispaikkaa ja ylhäällä olevan metallirinkulan hirttämistä.


text: Hirtetyt ruumiit jätettiin varoitukseksi roikkumaan hirsipuuhun, jolloin kaupunkiin Hämeen härkätietä pitkin matkaavat näkivät, että kannattaa käyttäytyä kunnolla. Teloitetuilla ei ollut kirkkomaahan asiaa, ruumiit heitettiin joskus teloituspaikan läheisyydessä olevaan Mätäjärveen.


title: USS Marblehead

text: USS Marblehead voi tarkoittaa seuraavia Yhdysvaltain laivaston aluksia:


title: Agnes DeMille

text: Agnes DeMille (alun perin "Agnes George de Mille"; 18. syyskuuta 1903 New York – 7. lokakuuta 1993 New York) oli yhdysvaltalainen koreografi ja tanssija. Perheen sukunimen kirjoitusmuoto oli de Mille, mutta Agnesin setä ohjaaja-tuottaja Cecil ja hänen lähipiirinsä käyttivät urallaan kirjoitusmuotoa DeMille.


title: Agnes DeMille

text: Agnes DeMillen isä oli elokuvatuottaja William C. DeMille ja monet muutkin perheenjäsenet olivat elokuva- ja viihdealalla. Hän opiskeli tanssialaa Los Angelesissa ja Lontoossa. Valmistuttuaan hän sai tehdä koreografian George Cukorin elokuvaan Romeo ja Julia (1936). Tämän jälkeen hän työskenteli New Yorkissa Broadway-tuotantojen koreografina ja kehitti siellä oman koreografiatyylinsä. Tunnetuimmat hänen suunnittelemansa elokuvien koreografiat ovat musikaaleissa "Oklahoma!" (1943), "Karuselli" ("Carousel", 1945) ja "Herrat pitävät vaaleaveriköistä" ("Gentleman Prefer blondes", 1953).


Käsipallon naisten Euroopan-mestaruuskilpailut on Euroopan käsipalloliiton (EHF) vuodesta 1994 alkaen kahden vuoden välein järjestämä naisten aikuistason käsipallon Euroopan-mestaruusturnaus. Norja on voittanut mestaruuden seitsemän kertaa, Tanska kolme kertaa sekä Unkari ja Montenegro kerran.


title: Josep Rull

text: Josep Rull i Andreu (s. 1968 Terrassa) on katalonialainen poliitikko. Hän toimi Katalonian aluehallinnon alue- ja ympäristöministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan, mutta kahdeksan Espanjassa oikeuden kuultaviksi mennyttä ministeriä (Rullin lisäksi Oriol Junqueras, Joaquim Forn, Jordi Turull, Raül Romeva, Dolors Bassa, Carles Mundó ja Meritxell Borràs) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.


title: Josep Rull

text: Vangittujen ministerien perheenjäsenet ja asianajaja ovat raportoineet henkisestä kidutuksesta ja muusta epäasiallisesta kohtelusta 2. marraskuuta 2017 tapahtuneen kuljetuksen aikana tuomioistuimesta vankilaan. Ministerit joutuivat istumaan koko kuljetuksen ajan käsiraudoissa kädet selän takana ilman turvavöitä auton ajaessa kovaa vauhtia, minkä seurauksena he saivat ruhjeita. Lisäksi ministereille soitettiin nöyryyttämistarkoituksessa Espanjan kansallislaulua monta kertaa peräkkäin kuljetuksen aikana, ja vankilaan saavuttaessa jotkut heistä pakotettiin riisuuntumaan ja heille tehtiin ruumiintarkastus, jollainen tehdään yleensä vain huumekauppiaille, joitten oletetaan yrittävän salakuljettaa huumeita vankilaan.


title: Josep Rull

text: Rull vapautettiin tutkintavankeudesta 4. joulukuuta 2017, mutta hän joutui maksamaan 100 000 euron takuut. Samassa yhteydessä vapautettiin osa muistakin vangituista ministereistä takuita vastaan, mutta Puigdemontin hallituksen varapääministeri Junqueras ja sisäministeri Forn sekä kansalaisjärjestöjen puheenjohtajat Sànchez ja Cuixart joutuivat yhä jäämään vankilaan. Uusissa Katalonian parlamenttivaaleissa 21. joulukuuta 2017 Rull valittiin Katalonian parlamenttiin Puigdemontinkin edustamalta keskustaoikeistolaisen Junts per Catalunya -vaaliliiton listalta.


title: Josep Rull

text: 23. maaliskuuta 2018 Rull vangittiin jo toistamiseen samaan aikaan Turullin, Romevan, Bassan ja Carme Forcadellin kanssa heidän tehdessä näin vankilassa seuraa Junquerasille, Fornille, Sànchezille ja Cuixartille, jotka olivat olleet koko ajan yhtäjaksoisesti vangittuna. Katalonian tasavaltalaisen vasemmiston pääsihteeri ja kansanedustaja Marta Rovira, joka oli niin ikään kutsuttu samana päivänä oikeuden kuultavaksi, ei puolestaan ilmestynyt oikeuteen, vaan ilmoitti lähteneensä maanpakoon Sveitsiin.


title: Stenskär (Espoo)

text: Stenskär on kahden puuttoman saaren muodostama luonnonsuojelualue Espoon Suvisaaristossa avomeren partaalla. Se sijaitsee noin kaksi kilometriä Kytön linnakesaaresta itäkaakkoon. Etäisyys Soukanniemen Amiraalinsatamaan on kahdeksisen kilometriä.


title: Stenskär (Espoo)

text: Stenskärin pinta-ala on nelisen hehtaaria. Saaret ovat valtaosin paljasta kalliota ja kivikkoa sekä kasvillisuudeltaan niukkaa somerikkoa. Stenskärin korkeuserot ovat vähäisiä. Saarten kasvilajeja ovat muun muassa merikaali, merisinappi ja morsinko. Alue on tärkeä lintujen pesimäpaikka.


title: Stenskär (Espoo)

text: Läntinen saari on huomattavasti itäistä suurempi. Sen länsi–itäsuuntainen leveys on noin 300 metriä, itäisen saaren leveys on noin 100 metriä.


title: Katrina Law

text: Katrina Law (s. 30. syyskuuta 1985 Philadelphia, Pennsylvania) on yhdysvaltalainen näyttelijä. Hän on esiintynyt muun muassa televisiosarjoissa "Spartacus", "Arrow" ja "The Oath".


title: Katrina Law

text: Philadelphiassa syntynyt Law kasvoi New Jerseyn Deptfordin kaupungissa. Hänen äitinsä syntyi Taiwanissa ja isällä on saksalaisia ja italialaisia sukujuuria.


title: Katrina Law

text: Nopeasti High Schoolista valmistumisen jälkeen Law kruunattiin "Miss New Jersey Teen USA" tittelillä.


title: Katrina Law

text: Vuonna 2010 Law työskenteli ohjaajan Adrian Picardin kanssa tähdittäessään web-sarjaa "The Resistance", joka esitettiin myöhemmin myös Syfyn kanavalla. Tuon jälkeen Law sai roolin draamasarjassa "Spartacus", jossa hän esiintyi ensimmäisellä ja kolmannella tuotantokaudella.


title: Katrina Law

text: Vuonna 2013 Law valittiin esittämään Ra’s al Ghulin Nyssa-tytärtä The CW-kanavan supersankarisarjaan Arrow.


title: Katrina Law

text: Heinäkuussa 2017 Law sai päärooliin poliisisarjasta "The Oath", jossa hänen esittää korruptioituneen poliisiryhmän jäsentä, Karen Beachia.


title: Katrina Law

text: Law meni naimisiin näyttelijä Keith Andreenin kanssa 5. tammikuuta 2013 Costa Ricassa.


title: Tianjinin metro

text: Tianjinin metro on metrojärjestelmä Tianjinin itsehallinnollisessa kunnassa Kiinassa. Metron ensimmäinen vaihe avattiin liikenteelle vuonna 1984. Järjestelmän viiden linjan yhteispituus on noin 162 kilometriä. Asemia on 113. Metroa operoi Tianjin Metro Group Co. Ltd ja the Binhai Mass Transit Development Co. Ltd.


title: Camilla Thomsen

text: Camilla Ingemann Thomsen (s. 19. marraskuuta 1974) on tanskalainen käsipalloilija. Hän on Tanskan maajoukkueen pelaajana voittanut olympiakultaa Ateenassa 2004 sekä Euroopan-mestaruuden kotikisoissaan 2002.


title: Camilla Thomsen

text: Seuratasolla Thomsen edusti muun muassa FC København Håndboldia.


title: Trine Jensen

text: Trine Jensen (s. 16. lokakuuta 1980) on tanskalainen käsipalloilija. Hän on Tanskan maajoukkueen pelaajana voittanut olympiakultaa Ateenassa 2004 sekä Euroopan-mestaruuden kotikisoissaan 2002.


title: Trine Jensen

text: Seuratasolla Jensen edusti muun muassa Ikast Bording EH:ta, Aalborg DH:ta ja GOG Svendborg TGI Gudmea.


title: Katy Jurado

text: Katy Jurado, oik. María Cristina Estela Marcela Jurado García (16. tammikuuta 1924 Guadalajara, Meksiko – 5. heinäkuuta 2002 Cuernavaca, Meksiko) oli meksikolainen näyttelijä, joka teki pitkän uran sekä kotimaassaan että Yhdysvalloissa. Hän aloitti uransa Meksikossa, mutta sai huomiota myös Yhdysvalloissa erityisesti "Sheriffin" jälkeen, josta hän voitti Golden Globen. Kotimaassaan hänet palkittiin kolmella Meksikon elokuva-akatemian Arielilla.


title: Katy Jurado

text: Katy Jurado syntyi Guadalajarassa vuonna 1924. Hänen oikea nimensä oli María Cristina Estella Marcella Jurado García. Hänen perheensä kuului rikkaaseen maanomistajasukuun, jonka omaisuus oli kuitenkin takavarikoitu Meksikon vallankumouksen aikana. Hänen isänsä oli karjatilallinen ja omisti appelsiinilehdon. Äiti oli jättänyt uransa oopperalaulajana mennessään naimisiin.


title: Katy Jurado

text: Jurado kävi uskonnollista koulua Méxicossa ja haaveili urasta asianajajana. Hänen ulkonäkönsä herätti kuitenkin monien tuottajien ja ohjaajien huomion. Emilio Fernández tarjosikin Juradolle roolia elokuvasta "La isla de la pasión" (1941). Vaikka Juradon kummisetä oli näyttelijä Pedro Armendáriz, hänen vanhempansa eivät antaneet lupaa.


title: Katy Jurado

text: Jurado sai uuden rooliehdotuksen vuonna 1943 elokuvasta "No matarás". Tällä kertaa hän hyväksyi roolin kysymättä vanhemmiltaan lupaa. Jurado saavutti muutamassa vuodessa suurta suosiota femme fatale -rooleillaan niin sanotulla Meksikon elokuvan kultakaudella.


title: Katy Jurado

text: Juradon ensimmäinen yhdysvaltalainen elokuva oli "Härkätaistelija ja senorita" (1951). Ohjaaja Budd Boetticher ja tuottaja John Wayne olivat huomanneet Juradon härkätaistelussa ja miettineet hänen palkkaamisestaan elokuvaansa tietämättä, että hän oli näyttelijä. Jurado puhui vain vähän englantia, joten hän luki vuorosanansa foneettisesti. Meksikossa kuvatun elokuvan jälkeen Jurado esiintyi muun muassa Luis Buñuelin meksikolaiselokuvassa "El bruto" (1952). Siitä hän voitti Meksikon elokuva-akatemian jakaman Ariel-palkinnon parhaasta naissivuosasta.


title: Katy Jurado

text: Yhdysvalloissa Jurado sai mainetta elokuvasta "Sheriffi", josta hän voitti Golden Globen parhaasta naissivuosasta. Jurado teki koko 1950-luvun säännöllisesti elokuvia Yhdysvalloissa, mutta hän palasi usein takaisin kotimaahansa kuvausten jälkeen. "Sheriffin" jälkeen Juradon yhdysvaltalaisiin elokuviin kuuluvat "Intiaaniluopio" (1953), "Katkaistu peitsi" (1954), josta hän oli ehdolla parhaan naissivuosan Oscar-palkintoon, "Trapetsi" (1956) ja "Vihan riivaama" (1959).


title: Katy Jurado

text: Vaikka Jurado tei 1960-luvun alun jälkeen vähemmän yhdysvaltalaisia elokuvia, hän näytteli edelleen aktiivisesti. Hän teki muun muassa meksikolaisia ja italialaisia elokuvia sekä 1970-luvulla televisiosarjoja. Parhaan naispääosan Ariel-palkinnon hän sai vuonna 1974 elokuvasta "Fé, Esperanza y Caridad". Vuonna 1973 ensi-iltansa sai myös yhdysvaltalainen "Pat Garrett ja Billy the Kid". Televisiossa hän näytteli muun muassa lännensarjoissa "Alias Smith and Jones" ja "Virginialainen".


title: Katy Jurado

text: Jurado jatkoi näyttelemistä aivan viimeisiin vuosiinsa saakka. Vuonna 1982 hän oli elokuvasta "La seducción" ehdolla naispääosan Ariel-palkintoon. Hänen viimeiset yhdysvaltalaiset elokuvansa olivat "Tulivuoren juurella" (1984) ja "Minne tuuli kuljettaa" (1998). Kolmannen Ariel-palkintonsa (paras naissivuosa) Jurado sai vuonna 1999 elokuvasta "Uusi Jerusalem". Hänen viimeinen elokuvansa "Un secreto de Esperanza" sai ensi-iltansa vasta Juradon kuoleman jälkeen.


title: Katy Jurado

text: Jurado oli kahdesti naimisissa. Hänen ensimmäinen miehensä oli meksikolainen näyttelijä Víctor Velázquez, jonka kanssa hän avioitui salaa. He saivat 13 vuotta kestäneestä liitostaan kaksi lasta. Juradon toinen aviomies oli näyttelijä Ernest Borgnine. He olivat naimisissa 1959–1964.


title: Toni Nikka

text: Toni Nikka (s. 29. tammikuuta 2000 Pori) on suomalainen näyttelijä Nikka käy lukiota Tampereen yhteiskoulun ilmaisutaidon erityislukiossa. Nikka on näytellyt Teatteri Ulpun kesäteatterinäytelmässä Veljeni Leijonamieli Korpun roolissa vuonna 2012. Porin Vihreällä teatterilla Nikka näytteli Pessi ja Illusia näytelmässä Pessin roolissa 2016. Samassa teatterissa vuonna 2013, Nikka näytteli Vaahteramäen Eemeli näytelmässä, Eemelin roolissa. Toni näytteli myös Mielensäpahoittaja suomi näytelmässä Tampereen työväen teatterissa 2017. Hän on näytellyt Uusi päivä - sarjassa Pyry Helmistä vuodesta 2017.


title: Radisson Diamond

text: M/S Radisson Diamond on maailman suurin, ensimmäinen ja toistaiseksi ainoa kaksirunkoinen risteilyalus joka on rakennettu SWATH (Small Waterplane Area Twin Hull) rungolle. Se valmistui vuonna 1992 Rauman telakalta.


title: Radisson Diamond

text: Laivan tilasi Suomalainen Diamond Cruise niminen varustamo jonka takana toimivat kaksi Suomalaista liikemiestä jotka olivat kiinnostuneita rakentamaan laivan käyttäen Wärtsilän kehittämää SWATH katamaraaniristeilijäkonseptia pohjana uudelle alukselle. Liikemiehet saivat kerättyä paljon kotimaisia ja ulkomaisia sijoittajia uudelle laivaprojektille joten he perustivat Diamond Cruise varustamon jonka suurimpana omistajana toimi Amerikkalainen Radisson - hotelliyhtiö. Laiva tilattiin Rauma Yardsilta vuonna 1990. Laivan tilauksen arvo oli 125 miljoonaa dollaria. Kölinlasku tapahtui 20. kesäkuuta 1991. Laiva valmistui ja luovutettiin Diamond Cruise varustamolle 30. huhtikuuta 1992. Laiva kastettiin "Radisson Diamond" nimiseksi Lontoossa Greenwichissä 28. toukokuuta 1992. Laiva teki neitsytmatkansa 5. heinäkuuta 1992.


title: Radisson Diamond

text: Laiva on vaihtanut omistajaa muutamaan otteeseen ja se liikennöi nykyään casinolaivana Hong Kongissa. Laivan nykyinen nimi on "China Star".


title: Rikke Jørgensen

text: Rikke Hørlykke Jørgensen (s. 2. toukokuuta 1976) on tanskalainen käsipalloilija. Hän on Tanskan maajoukkueen pelaajana voittanut olympiakultaa Ateenassa 2004 sekä Euroopan-mestaruuden kotikisoissaan 2002.


title: Rikke Jørgensen

text: Seuratasolla Jørgensen edusti muun muassa saksalaista TV Lützellindeniä sekä kotimaansa seuroja Frederiksberg IF, GOG Gudme ja Slagelse DT.


title: Line Fruensgaard

text: Line Fruensgaard (o.s. Daugaard, s. 17. heinäkuuta 1978 Ikast) on tanskalainen käsipalloilija. Hän on Tanskan maajoukkueen pelaajana voittanut olympiakultaa Ateenassa 2004 sekä Euroopan-mestaruuden kotikisoissaan 2002.


title: Line Fruensgaard

text: Seuratasolla Fruensgaard on edustanut Ikast Bording Elite Håndboldia (myöhemmältä nimeltään FC Midtjylland Håndbold).


title: Kristine Opolais

text: Kristine Opolais (s. 12. marraskuuta 1979) on latvialainen oopperalaulaja, äänialaltaan sopraano. Hän aloitti uransa liittymällä Latvian kansallisoopperan kuoroon ja on sittemmin ansioitunut erityisesti Giacomo Puccinin roolien tulkitsijana.


title: Kristine Opolais

text: Debyyttinsä sopraanoroolissa Opolais teki vuonna 2011 Lontoon Royal Opera Housessa Andris Nelsonsin johtamassa "Madama Butterflyn" esityksessä. Opolais ja Nelsons menivät naimisiin samana vuonna ja saivat tyttären nimeltään Adriana Anna. Pariskunta kuitenkin erosi vuonna 2018.


title: André Asselin

text: Paul André Asselin (25. helmikuuta 1923 Montreal – 26. tammikuuta 2012 Montreal) oli kanadalainen pianisti, säveltäjä ja musiikkikirjailija. Hänen opettajiaan olivat Auguste Descarries, Ernest Seitz ja Lubka Kolessa.


title: André Asselin

text: Asselin toteutti 1940-luvun lopussa Etelä-Amerikan-kiertueen pianistina ja kapellimestarina Pariisin oopperan tanssiyhtiön kanssa. Hän on esiintynyt resitalistina Kanadassa, Etelä-Amerikassa ja Ranskassa. 1950-luvun alkupuolella hän asettui Pariisiin, josta hän vuonna 1987 palasi Montrealiin. Asselin piti sadoittain resitaaleja Euroopassa ja esitti niissä sekä perinteistä ohjelmistoa että tuoreempia kanadalaisten säveltäjien teoksia. Hän myös sävelsi pianomusiikkia ja kirjoitti teoksen "Panorama de la musique canadienne" (1962, 1968).


title: Louise Bager Due

text: Louise Bager Due (o.s. Bager Nørgaard, s. 23. huhtikuuta 1982 Viborg) on tanskalainen käsipalloilija, pelipaikaltaan maalivahti. Hän on Tanskan maajoukkueen pelaajana voittanut olympiakultaa Ateenassa 2004 sekä Euroopan-mestaruuden kotikisoissaan 2002.


title: Louise Bager Due

text: Seuratasolla Due on edustanut Viborg HK:ta ja Team Tvis Holstebrota.


title: Arlene Pach

text: Arlene Alnora Pach (o.s. "Nimmons"; 26. toukokuuta 1928 Kamloops – 2. maaliskuuta 2000 Fredericton) oli kanadalainen pianisti ja pedagogi. Hän oli säveltäjä Phil Nimmonsin sisko ja opiskeli Boris Roubakinen johdolla Toronton kuninkaallisessa musiikkikonservatoriossa. Hän debytoi vuonna 1947 Vancouverin nuorisosinfoniaorkesterin kanssa ja kantaesitti sittemmin Phil Nimmonsin, Harry Freedmanin ja Kenneth Peacockin teoksia. Kamarimuusikkona hän esiintyi varhaisella urallaan muiden muassa huilisti Nicholas Fioren, viulisti Steven Starykin ja Summerhill-puhallinkvintetin kanssa.


title: Arlene Pach

text: Pach meni vuonna 1954 naimisiin viulisti Joseph Pachin kanssa. Pariskunta perusti sukunimensä mukaan nimetyn duon vuonna 1960. Duo esiintyi sekä Kanadassa että Euroopassa. Pach teki yhteistyötä myös Brunswickin jousikvartetin kanssa ja pääsi vuonna 1964 New Brunswickin yliopiston nimikkotaiteilijaksi. Vuosina 1966–1983 Pach toimi New Brunswickin yliopiston kamarimusiikki- ja "All That Jazz" -festivaalin taiteellisena johtajana; hän oli myös mukana perustamassa festivaalia.


title: Arlene Pach

text: Pach opetti muun muassa New Brunswickin yliopistossa. Hän toimi vuosina 1980–88 Kanadan musiikkineuvoston varapuheenjohtajana.


title: USS Columbia

text: USS Columbia voi tarkoittaa seuraavia Yhdysvaltain laivaston aluksia:


title: USS Columbia (C-12)

text: USS Columbia (runkonumerot C-12 ja CA-16) oli Yhdysvaltain laivaston vuonna 1892 vesille laskettu Columbia-luokan panssarikansiristeilijä.


title: USS Columbia (C-12)

text: Alus tilattiin 30. kesäkuuta 1890 William Cramp and Sonsilta Philadelphiasta Pennsylvaniasta, missä köli laskettiin 30. joulukuuta 1890. Alus laskettiin vesille 26. heinäkuuta 1892 kumminaan neiti H. Morton ja otettiin palvelukseen 23. huhtikuuta 1894 päällikkönään George Watson Sumner.


title: USS Columbia (C-12)

text: Palvelukseenotettaessa alus liitettiin Pohjois-Atlantin laivueeseen. Alus suojasi 30. heinäkuuta 1894 - 5. tammikuuta 1895 Yhdysvaltain etuja Karibialla. Kesällä 1895 alus vieraili Euroopassa, jossa se edusti kesäkuussa Yhdysvaltoja Kielin kanavan avajaisissa. Elokuussa alus palasi Yhdysvaltain itärannikolle ja se partioi läntisellä Atlantilla, kunnes se sijoitettiin reserviin 13. toukokuuta 1897 Philadelphian laivastontelakalla.


title: Ringerike IK

text: Ringerike IK oli norjalainen jääkiekkoseura Hønefossista, joka pelaa Norjan pääsarjassa GET-ligaenissa.


title: Meritxell Borràs

text: Meritxell Borràs i Solé (s. 1964 L'Hospitalet de Llobregat) on katalonialainen poliitikko. Hän toimi Katalonian aluehallinnon hallinto- ja asuntoministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan. Myös Borràs, Dolors Bassa ja Joaquim Forn lähtivät aluksi Belgiaan, mutta palasivat myöhemmin Espanjaan oikeuden kuultaviksi. Lopulta yhteensä kahdeksan Espanjassa oikeuden kuultaviksi mennyttä ministeriä (Borràsin, Bassan ja Fornin lisäksi Oriol Junqueras, Jordi Turull, Raül Romeva, Josep Rull ja Carles Mundó) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.


title: Meritxell Borràs

text: Borràs vapautettiin tutkintavankeudesta 4. joulukuuta 2017, mutta hän joutui maksamaan 100 000 euron takuut. Samassa yhteydessä vapautettiin osa muistakin vangituista ministereistä takuita vastaan, mutta Puigdemontin hallituksen varapääministeri Junqueras ja sisäministeri Forn sekä kansalaisjärjestöjen puheenjohtajat Sànchez ja Cuixart joutuivat yhä jäämään vankilaan. Borràs luopui politiikasta ja vetäytyi julkisuudesta vankilassa viettämänsä ajan jälkeen.


title: Meritxell Borràs

text: Maaliskuussa 2018 Espanjan korkeimman oikeuden tuomari Pablo Llarena yksilöi tarkemmin, millä rikosnimikkeellä kutakin poliitikkoa tultaisiin syyttämään oikeudessa. Tässä yhteydessä Borràsin osalta kapinasyyte ( lievennettiin syytteeksi "kansalaistottelemattomuudesta" () ja "julkisten varojen väärinkäytöstä" ().


title: USS Minneapolis (C-13)

text: USS Minneapolis (runkonumerot C-13 ja CA-17) oli Yhdysvaltain laivaston vuonna 1893 vesille laskettu Columbia-luokan panssarikansiristeilijä.


title: USS Minneapolis (C-13)

text: Alus tilattiin 2. maaliskuuta 1891 William Cramp and Sonsilta Philadelphiasta Pennsylvaniasta, missä köli laskettiin 16. joulukuuta 1891. Alus laskettiin vesille 12. joulukuuta 1893 kumminaan Minnesotan senaattorin William D. Washburnin tytär neiti Elizabeth Washburn ja otettiin palvelukseen 13. joulukuuta 1894 päällikkönään George H. Wadleigh.


title: USS Minneapolis (C-13)

text: Palvelukseenotettaessa alus liitettiin Pohjois-Atlantin laivueeseen, jonka mukana se osallistui harjoituksiin ja risteilyihin läntisellä Atlantilla ja Länsi-Intian saaristossa. Alus liitettiin Euroopan laivueeseen 27. marraskuuta 1895 ja se saapui 13. joulukuuta Gibraltarille. Välimeren purjehduksen jälkeen alus vieraili 13. toukokuuta - 19. kesäkuuta Kronstadtissa Venäjällä kontra-amiraali T. O. Selfridgen lippulaivana edustaen Yhdysvaltoja tsaari Nikolai II:n kruunajaisissa. Venäjältä lähdettyään alus vieraili tärkeimmissä Pohjois-Euroopan satamissa ennen paluutaan Turkkiin ja Kreikkaan. Alus lähti 21. kesäkuuta 1897 Gibraltarilta ja se saapui 6. heinäkuuta Philadelphiaan. Seuraavana päivänä alus siirrettiin reserviin League Islandin laivastontelakalla Philadelphiassa.


title: Alfa-aurigidit

text: Alfa-aurigit on Meteoriparvi joka ilmaantuu yleensä syyskuussa. C/1911 N1 Kiess -komeetta on parven alkuperä. Parvella on normaaliaktiivisuuden periodinen maksimi joka on esiintynyt viimeksi vuosina 1935, 1986 ja 1994 jolloin sen ZHR-luku oli noin 40.


title: Delta-aurigidit

text: Delta-aurigidit on heikoin kolmesta tunnetusta Ajomiehen–Perseuksen tähdistöstä tulevasta meteoriparvista ne jättävät vanoja ja ovat himmeämpiä kuin alfa-aurigidit. Voi olla että ne ovat kaksi eri parvea joka ovat sulautuneena toisiinsa. Ne tulevat yleensä syyskuun alkupuolelta lokakuun alkuun, ja näkyvät parhaiten pohjoisella pallonpuoliskolla.


title: Project Vanguard

text: Project Vanguard oli avaruusohjelma jota hallinnoi Yhdysvaltojen NRL, jonka tarkoitus oli saada satelliitti Maan kiertoradalle Vanguard-raketilla.


title: Explorer 3

text: Explorer 3 (kansainvälinen nimitys 1958 Gamma) oli satelliitti Maan kiertoradalla. Se oli lähes identtinen versio Yhdysvaltojen Explorer 1-satelliitista. Se oli Explorer-ohjelman toinen onnistunut laukaisu.


title: Pioneer 1

text: Lokakuussa 1958, Pioneer 1:stä tuli ensimmäinen NASAn laukaisema avaruusalus, Yhdysvaltojen uusin avaruusjärjestö. Lento oli toinen ja kaikista onnistunein kolmesta Thor-Able avaruusluotaimista.


title: Pioneer 3

text: Pioneer 3 oli stabiloitunut avaruusalus, joka laukaistiin 6. joulukuuta 1958 kello 05:45:12 UTC. Sen laukaisi ABMA ja NASA Juno II -raketilla. Aluksen oli tarkoitus mennä Kuun ohi ja Auringon kiertoradalle, mutta se pääsi ainoastaan 102 360 kilometrin korkeudelle ennen kuin putosi takaisin Maahan.


title: Heikki Parkkonen

text: Heikki Parkkonen (24. maaliskuuta 1938 Vaajakoski, Jyväskylän maalaiskunta – 17. huhtikuuta 2018 Helsinki) oli suomalainen päätoimittaja.


title: Heikki Parkkonen

text: Parkkonen aloitti 1960-luvulla toimittajana Helsingin Sanomissa ja siirtyi sieltä Viikkosanomiin. Kun levikkiongelmiin joutuneeseen "Seura"-lehteen haettiin päätoimittajaa, ehdotti Otavan kirjallinen johtaja Paavo Haavikko tehtävää Parkkoselle. Seuran päätoimittajana Parkkonen toimi vuosina 1974–1981 ja uudelleen 1985–1990. Hän nosti "Seuran" Suomen suurimmaksi viikkolehdeksi, mutta lähti sen jälkeen etsimään uusia haasteita.


title: Heikki Parkkonen

text: Parkkonen oli taitava journalismin kehittäjä. Hän ideoi lehtiinsä monia uudistuksia, jotka olivat edellä aikaansa. Hän oli lisäksi riittävän voimakastahtoinen toteuttamaan ideoimansa uudistukset.


title: Heikki Parkkonen

text: Vuonna 1992 Parkkonen aloitti "7 päivää -lehden" ensimmäisenä vastaavana päätoimittajana. Tällöin hän joutui mukauttamaan lehden tanskalaisen esikuvan suomalaiseen tilaajapohjaiseen toimintatapaan. Myöhemmin hän oli vielä Matkaopas-lehden päätoimittajana. Parkkonen sai Valtion journalistipalkinnon vuonna 1998.


title: Heikki Parkkonen

text: Parkkonen oli käsikirjoittamassa elokuvaa "Bensaa suonissa" sekä "Kotikatu"-televisiosarjaa.


title: Heikki Parkkonen

text: Parkkonen oli naimisissa ja hänellä oli viisi lasta.


title: Jussi Tossavainen

text: Jussi L. Tossavainen (26. elokuuta 1899 Kotka – 12. toukokuuta 1973 Helsinki) oli suomalainen urheiluvaikuttaja, joka toimi muun muassa Helsingin olympiastadionin ensimmäisenä isännöitsijänä vuosina 1938–1964. Varsinaisen työuransa hän teki pankkialalla.


title: Jussi Tossavainen

text: Kotkassa syntynyt Tossavainen työskenteli aluksi Posti- ja telelaitoksen palveluksessa sekä liike-eläässä, kunnes vuonna 1926 sai työpaikan Suomen Voimistelu- ja Urheiluliitosta. Vuotta myöhemmin hän aloitti Helsingin olympialaisten keräystoimikunnan sihteerinä, ja vuodesta 1929 lähtien Tossavainen oli myös Stadion-säätiön sihteerinä sekä hoiti erilaisia Olympiastadionin rakennusprojektiin liittyviä tehtäviä. Olympiastadionin valmistuttua vuonna 1938 hänet valittiin sen isännöitsijäksi.


title: Jussi Tossavainen

text: Kotkassa asuessaan Tossavainen kuului muun muassa Kotkan Innon sekä SVUL:n Kymenlaakson piirin johtokuntiin. Helsinkiin muutettuaan hän oli mukana Helsingin Kisa-Veikkojen toiminnassa. Tossavainen valittiin 1930-luvulla myös SVUL:n liittohallitukseen ja Suomen Urheiluliiton talousvaliokuntaan. Lisäksi hän oli jäsenenä opetusministeriön 1935 asettamassa urheilun keskusliittotoimikunnassa, joka pohti SVUL:n ja TUL:n yhteistoimintaa. Keväällä 1938 Tossavainen valittiin J. W. Rangellin ja Urho Kekkosen kanssa SVUL:n edustajaksi neuvottelemaan yhteistyöstä TUL:n Toivo Vilppulan, Urho Rinteen ja Arvi E. Heiskasen kanssa.


title: Merihapsikka

text: Merihapsikka ("Ruppia maritima") on hapsikkakasvien (Ruppiaceae) heimoon, hapsikoiden ("Ruppia") sukuun kuuluva kasvilaji. Se on monivuotinen vesikasvi, joka kasvaa kokonaan vedenpinnan alapuolella. Merihapsikka muistuttaa paljolti kiertohapsikkaa ("Ruppia cirrhosa") sekä jonkin verran myös joitakin vitalajeja, kuten hapsivitaa ("Potamogeton pectinatus") ja merivitaa ("Potamogeton filiformis"). Merihapsikasta voidaan erottaa erilaisia muunnoksia.


title: Merihapsikka

text: Merihapsikka on ruohovartinen vesikasvilaji, jonka varret ovat juurtuneet veden pohjaan. Varret ovat kasvutavaltaan muuten pohjanmyötäisiä, mutta kärjistään kohenevia. Varret ovat hyvin ohuita. Lehdet ovat hyvin kapeita, yläosistaan hienosti sahalaitaisia ja teräväkärkisiä. Lehtien tyvillä on pitkät lehtitupet, mutta niissä ei ole kielekettä. Merihapsikan kukat sijaitsevat pareittain ylempien lehtien lehtitupissa.


title: Merihapsikka

text: Suomessa merihapsikkaa tavataan rannikkoseuduilla Virolahdelta Vaasan tienoille asti. Yleisimmillään se on Porin ja Vaasan seudun rannikoilla sekä Turun ja Ahvenanmaan saaristojen eteläosissa.


title: Merihapsikka

text: Merihapsikka on Suomessa silmälläpidettävä (NT) kasvilaji.


title: Ajomies (Seppo Jokisen romaani)

text: Ajomies on Seppo Jokisen kirjoittama jännitysromaani, joka ilmestyi Crime Timen kustantamana vuonna 2011.


title: Ajomies (Seppo Jokisen romaani)

text: Koskinen ryhmineen saa selvitettäväkseen niskaan ammutun toimittajan murhan. Ruumiin löytää Koskisen selvittelemään onnettomuuteen yhdeksän vuotta sitten joutunut linja-autonkuljettaja. Murhan lisäksi myös onnettomuus selviää romaanin tapahtumien aikana.


title: Yeagerin lentoasema

text: Yeagerin lentoasema (, IATA: CRW, ICAO: KCRW, FAA LID: CRW) on Yhdysvaltain Länsi-Virginiassa sijaitseva julkinen lentoasema. Asema palvelee ensisijaisesti läheisen Charlestonin kaupungin asukkaita. Lentoasemaan kuuluu yksi asfaltoitu, noin 2 070 metriä pitkä ja 46 metriä leveä kiitotie (05/23). Yeagerin lentoaseman johtajana on vuodesta 2015 saakka toiminut Terry D. Sayre. Lentoasema palveli vuonna 2010 noin 260 000 matkustajaa.


title: Yeagerin lentoasema

text: Lentoaseman rakennustyöt aloitettiin 18. lokakuuta 1944. Aseman avajaisseremoniat pidettiin 3. marraskuuta 1947 ja kaupalliset lennot aloitettiin vajaata kuukautta myöhemmin. Rakennustöiden kokonaiskustannukset olivat kahdeksan miljoonaa dollaria.


title: American Utopia

text: American Utopia on yhdysvaltalaisen rock-muusikko David Byrnen yhdestoista albumi, jonka julkaisi Nonesuch Records 9. maaliskuuta 2018. Albumi on osa suurempaa "Reasons to be Cheerful" -projektia, jonka tavoitteena on jakaa positiivisuutta.


title: Kuhalankosken voimalaitos

text: Kuhalankosken voimalaitos on pieni vesivoimalaitos Forssassa Kuhalankoskessa.


title: Kuhalankosken voimalaitos

text: Voimalaitosrakennus on peräisin 1870-luvulta, mutta alun perin mekaanista energiaa Forssa-yhtiön kehruukoneille tuottanut koneisto muutettiin sähköntuotantoon 1900-luvun alussa. Tehtaan tarpeiden lisäksi laitos tuotti energiaa yhtiön sähköradalle.


title: Kuhalankosken voimalaitos

text: Finlayson-Forssa poisti vanhan voimalaitoksen käytöstä kannattamattomana 1970-luvulla mutta vuonna 2010 laitos otettiin uudelleen käyttöön. Yksityinen yritys vuokrasi pitkäaikaisella sopimuksella rakennuksen ja koskioikeudet rakennuksen nykyiseltä omistajalta (Forssa kaupunki).


title: Kuhalankosken voimalaitos

text: Koneistoa on hieman nykyaikaistettu, mutta se on kuitenkin enimmäkseen alkuperäistä, joten teho on vähäinen. Yksi turbiini tuottaa noin 100 kW tehon. Tulva-aikana voidaan käyttää kahta turbiinia.


title: Kuhalankosken voimalaitos

text: Voimalaitoksen tuottama energia myydään Oulun Energialle ja edelleen asiakkaille Farmivirta-nimikkeellä.


title: Allan Korpi (yleisurheilija)

text: Allan Johan Mauritz Korpi (s. 21. heinäkuuta 1935) on suomalainen uransa päättänyt yleisurheilija.


title: Allan Korpi (yleisurheilija)

text: Hammarlandista kotoisin oleva Korpi edusti IF Ålandia ja IFK Mariehamnia. Hän voitti 10 000 metrin SM-hopeaa vuoden 1959 Kalevan kisoissa ja 5 000 metrin pronssia vuoden 1961 Kalevan kisoissa. Sisäratojen SM-kilpailuissa Korpi 3 000 metrillä hopeaa vuosina 1967 ja 1968. Hän edusti Suomea maaotteluissa vuosina 1959 ja 1960.


title: Sandi Thom

text: Alexandria ”Sandi” Thom (s. 11. elokuuta 1981 Banff) on skotlantilainen laulaja-lauluntekijä. Hän tuli tunnetuksi debyyttisinglellään ”I Wish I Was a Punk Rocker (With Flowers in My Hair)”, joka nousi Britannian singlelistan ykköseksi kesäkuussa 2006. Kappale oli Australian vuoden 2006 myydyin single. Thom on julkaissut viisi studioalbumia.


title: Discoverer 1

text: Discoverer 1 oli Corona-ohjelman ensimmäinen satelliitti. Se laukaistiin Thor-Agena raketilla helmikuussa 28, 1959 Vandenberg Air Force Basesta, Kaliforniasta. Se oli KH-1 satelliitin prototyyppi, mutta ei sisältänyt kameraa tai filmikapsulia. Se oli ensimmäinen satelliitti joka laukaistiin kohti Etelänapaa saadaakseen polaarisen kiertoradan, mutta epäonnistui. CIA raportti, myöhemmin luokitettu, päätteli että Discoverer 1 laskeutui jonnekkin lähellä Etelämannerta.


title: Borum Eshøj

text: Borum Eshøj (myös Eshøj I) on hautakumpu Tanskan Aarhusissa lähellä Borumin kirkonkylää. Eshøj on korkea mäki, jonka laella sijaitsee useita hautakumpuja. Hautakumpu Borum Eshøj rakennettiin alunperin 1500–1300 eaa. eli se kuului Skandinavian pronssikauden Monteliuksen periodille II. Hautakumpua laajennettiin todennäköisesti toisen hautauksen yhteydessä, mutta niitä on tehty myöhemmin jopa kahdeksan, joista viimeisin tapahtui 1100–900 eaa. eli periodilla IV. Kummusta on löytynyt kolme tammiarkkuhautaa, jotka ovat erityisen kuuluisia. Löytöesineitä ja miesten arkkuja säilytetään Tanskan kansallismuseossa. Tähän artikkeliin on lisätty myös kertomukset saman alueen muista tutkituista hautakummuista. Niihin viitataan nimillä Eshøj II, Eshøj III ja Eshøj IV.


title: Borum Eshøj

text: Eshøj on korkea moreenimäki, jonka muodostui viimeisen jääkauden kylmimmän vaiheen aikana. Silloin mannerjäätikkö eteni tälle seudulle ja jätti sulaessaan mukanaan tuomat kivi-, sora-, hiekka- ja saviainekset korkeiksi mäiksi. Mäen korkeus on noin 100 metriä ja sen ylänkö on pinta-alaltaan neljä neliökilometriä. Mäen laelta näkee ympäristöön selkeällä säällä 25 kilometrin päähän. Ylängöllä sijaitsi aikoinaan paljon muitakin hautakumpuja ja vanhoja valokuvia tutkimalla on päädytty noin 25–30 hautakumpuun. Tutkittuja hautakumpuja on tässä kutsuttu samalla nimellä, mutta nimen perässä on attribuuttina luku alkaen numeroista I, II, III ja IV. Ne sijaitsevat kaikki alle 300 metrin etäisyydellä toisistaan. Eshøjn alueen hautakummut ovat yleensä hävinneet joko maanotossa tai ne on kynnetty peltomaiksi. Aikaisempien tutkimuksien tuloksista tiedetään, että niissä on pääasiassa pronssikauden hautauksia, vaikka joukossa on myös rautakaudelle ajoitettavia hautauksia.


title: Borum Eshøj

text: Skandinavian pronssikausi on lohkottu kuuteen periodiin. Periodeja käytetään ajoituksessa, kun esimerkiksi haudasta on löytynyt esineitä, joita oli käytössä vain joidenkin periodien aikana. Nykyään, kun periodien väliset ajat on määritelty, voidaan esine ajoittaa periodin sisälle. Tässä artikkelissa mainitaan kaikki periodit:


title: Borum Eshøj

text: Ennen Borum Eshøjn hautakummun tutkimista se oli yksi Pohjois-Euroopan suurimpia hautakumpuja. Vuonna 1850 Højballegaardin maatilan omistaja kaivoi hautakummun itärinnettä ja löysi sieltä itä-länsi-suuntaisen paasiarkun sisältä pronssimiekan ja muita pronssiesineitä. Arkun mitat olivat 2,5 metriä pitkä, 1,9 metriä leveä ja 0,94 metriä korkea. Omistaja kävi vuonna 1853 lahjoittamassa pronssimiekan kuningas Frederik VII:lle ja pyysi hautakummulle rauhoitusta. Hänen mukaansa muitakin tahoja kävi kaivelemassa kumpua. Kummusta tulikin ensimmäinen tanskalainen rauhoitettu hautakumpu , mutta sitten, kun omistaja möi maatilansa vuonna 1856, raukesi rauhoitus tähän. Uusi omistaja kertoi myöhemmin, että hautakumpu romahti talvella 1859–1960 ensimmäisen paasiarkun päälle. Silloin paljastui toinen arkkuhautaus, jossa oli ihmisen poltetut luut. Arkussa oli myös pitkä pronssineula ja kolme lyhyttä pronssimiekkaa, joista yhdellä oli kultalangasta valmistettu koriste kahvassa. Koristeltu miekka lahjoitettiin Århusin museoon. Uusi paasiarkku sijaitsi kummussa itä-länsi- suuntaisesti ja se oli 1,6 metriä pitkä ja 1,3 metriä leveä.


title: Borum Eshøj

text: Vuonna 1871, kun edellinen uusi omistaja otti kummusta maata sen itäosasta peltojensa maanparannukseksi, löysi hän ensimmäisen tammiarkun. Se sisälsi vaatetetun luurangon ja sille mukaan annettuja hauta-antimia. Noin 2,5 metriä pitkä tammipuun tukista koverretussa arkussa makasi nainen, joka oli haudattu kumpuun 40–50-vuotiaana. Arkkua kohdeltiin kovakouraisesti ja se onkin tuhoutunut, mutta sen sisältö otettiin myöhemmin talteen Tanskan kansallismuseoon. Nyt herättiin lopullisesti rauhoittamaan hautakumpu, jotta se voitaisiin tutkia tarkemmin. Hautakumpu tutkittiinkin vuonna 1875 kansallismuseon toimeksiannosta ja C. Engelhardtin johdolla, jolloin siitä piirrettiin pohjapiirros. Kummusta tuli esille kaksi muutakin tammiarkkuhautausta. Hautaa tutkittiin lisää 1890-luvulla, mutta nämä olivat tuloksettomia kaivauksia. Hautakummusta oli tähän mennessä kaivettu suuri osa pois ja jäljellä oli enää murto-osa kummun alkuperäisestä tilavuudesta. Tämä kummun viimeinen osa rauhoitettiin vuonna 1937.


title: Borum Eshøj

text: Vuonna 1989 aloitettiin Eshøjllä uudet tutkimukset. Ensimmäiseksi kaivettiin hautakumpu Eshøj II. Kaivauksien aikana saatiin vapaaehtoisia lisää ja silloin aloitettiin seuraavan hautakummun Eshøj III kaivaukset. Eshøj II kaivaus valmistui vuonna 1991 ja Eshøj III vuonna 1992. Hautakummun Eshøj II valmistuttua aloitettiin saman tien neljännen kummun Eshøj IV kaivaukset. Sen pohjoissivulta ilmaantui merkkejä kivikautisesta kaksilaivaisesta pitkätalosta.


title: Borum Eshøj

text: Suurinta hautakumpua Borum Eshøjtä kutsutaan tässä tekstissä jatkossa nimellä Eshøj I. Se on samaa tyyppiä kuin etelässä jo kauan käytetty tumulushaudat. Se eroaa kuitenkin siitä, että tähän kumpuhautaan on tehty useita hautauksia. Kun tutkimukset alkoivat, oli hautakummun pohjan halkaisija 38–40 metriä ja kummun lakikorkeus oli noin 9 metriä. Siitä on otettu maata tienpohjiin ja peltojen maanparannukseen. Sen valtavasta koosta johtuen maata onkin riittänyt moneen tarpeeseen ja silti kummun jäänne on ollut suuri. Jos ajatellaan kumpua pallosta pois leikattuna kalottina, on se tilavuus ollut noin (säde 19 metriä ja korkeus 9 metriä) 18 000 kuutiometriä. Se on tutkimusten mukaan rakennettu turvelevyistä, joita on irrotettu maasta lapion avulla ja kuljetettu paikalle erilaisilla kuljetusvälineillä. Ne on pinottu toistensa päälle, mikä on näkynyt turvekerrosten välisinä värieroina. Turvelevyjä on laskelmien mukaan käytetty noin 630 000 ja niiden irrottamiseksi on täytynyt käydä läpi arviolta 66 hehtaaria laidunmaata.


title: Borum Eshøj

text: Tutkimukset saivat historiallisesta syistä johtuen epäedullisen alun, mutta siitä huolimatta hautakummun rakenteesta tiedetään joitakin yksityiskohtia. Tutkimukset ovat selvittäneet ainakin sen, että vanhan miehen hautaus, joka sijaitsi kummun keskustassa, oli se tapahtuma, joka pani alkuun hautakummun rakentamisen. Monet merkit viittaavat siihen, että hautakumpu rakennettiin yhtäjaksoisesti kerralla valmiiksi, mutta että urakan kestosta ei ole mitään varmaa tietoa. Kaivauksissa kuitenkin selvisi, että suururakan toteuttamiseksi rakentajat jaettiin työporukoihin, joille annettiin oma rajattu sektori rakennettavaksi. Tämä näkyy värieroina sektoreiden välillä. Toisaalta yhtäjaksoiselle rakentamiselle löytyy vasta-argumenttina toinen hautaus eli nuoren miehen hauatus. Se on sijoitettu hautakumpuun siten, ettei valmista kumpua ole tarvinnut kaivaa auki vainajan hautaamiseksi. Tämäkin näkyi kaivauksissa. Hautaamisten välillä on arkkujen ajoituksien mukaan neljän vuoden ero. Tulevan hautakummun pohjalle oli aluksi pystytetty kivikehä ja sille reunakivetys ja tämän kehän keskelle tuotiin tammesta katkaistu tukki, johon työstettiin arkun kaukalo. Työstämisestä syntyneet laskut ovat säilyneet arkun alla maassa. Koska myös vanhan miehen hautaus on hyvin säilynyt, se on täytynyt suojata turvekummulla ainakin nuoremman miehen hautaamiseen asti. Sitten olisi hautakumpua taas rakennettu eteenpäin, ja sen reuna olisi lopulta saavuttanut kivikehän ja viimein peittänyt sen. Silloin olisi tarvinnut rakentaa viereen uusi kivikehä ja sille reunakivetys. Näiden molempien kivetysten jäänteet olivat vielä nähtävillä kaivauksien aikana.


title: Borum Eshøj

text: Suurimmasta hautakummusta on löytynyt 8 hautaa, joista kolme olivat tammiarkkuihin tehtyjä ruumishautauksia, kaksi olivat paasiarkkuihin tehtyjä polttohautauksia, ja kolme muuta olivat muita polttohautauksia. Esineiden tyyliin ja muotoiluun perustuvaa ajoitus antaa haudoille väljän ajoituksen 1500–1300 eaa. eli ne kuuluvat kaikki periodille II. Seuraavassa selostetaan hautakummusta Eshøj I löytyneet kolme tammiarkkuhautausta.


title: Borum Eshøj

text: Vuonna 1875 löytyi aivan keskeltä hautakummun pohjatasoa 50–60-vuotiaan ja noin 170 senttimetriä pitkän miehen arkkuhautaus. Arkku oli valmistettu halkaistusta tammitukista, johon oli koverrettu ruumiille onkalo. Tukin yläpuolisko toimi arkun kantena. Tällaista arkkua kutsutaan tammiarkuksi. Vainaja oli laskettu alustana toimineen naudan nahan päälle ja ruumis oli puettu villavaatteisiin. Tammiarkun kaatamisvuodeksi arvioitiin sen vuosirenkaista laskien 1348 eaa. (virhemahdollisuus -10 vuotta/+18 vuotta). Arkku ja sen löydöt ovat esillä Tanskan kansallismuseossa.


title: Borum Eshøj

text: Vanha mies makasi arkussa selällään kädet vartalon sivuilla. Vainaja oli peitetty koko pituudeltaan kankaisella manttelilla. Mantteleita on säilynyt Tanskassa vain kolmesta hautauksesta. Yksi mantteli on tästä hautauksesta, ja kaksi muuta ovat Trindhøjin- ja Muldbjergin hautauksista. Vainaja oli puettu miesten hameeseen, jota kannatteli vyötäröllä kangasvyö, joka muistuttaa kaksoiskierteistä narua, ja hänen päässään oli pipomainen lakki. Jaloissaan hänellä oli kevytrakenteiset kengät, jotka ovat yleensä olleet nahkalappuja, mutta tässä kangaslappuja, joka kiedottiin jalkaterän ympäri ja sidottiin nilkkaan narulla. Miehen ainoa koru oli vaateneula, jossa oli lukkolaite (hakaneula). Miehen vaatteissa oli käytetty villaa, jonka alkuperä on jossakin eteläisessä tai keskisessä Euroopassa.


title: Borum Eshøj

text: Vuoden 1875 kaivauksissa löytyi 20–22-vuotiaan ja 166 senttimetriä pitkän miehen hautaus. Vainajan hiukset olivat runsaat ja suurilla kiharoilla. Hänen päässään ei ollut lakkia. Vainaja oli asetettu tammiarkkuun naudan nahan päälle ja hänellä oli yllään hyvin säilyneet villavaatteet. Hänen peitokseen oli laskettu kaulasta alaspäin villakankainen mantteli ja hänen vyötärönsä ympärille oli kiedottu kankainen miesten hame. Jalkoihin oli puettu kankaiset kengät, jotka oli sidottu kiinni nilkkoihin. Arkkuun oli laitettu mukaan lyhyt pronssitikari pitkässä puisessa miekan tupessa, kaarnasta valmistettu rasia, sarvesta valmistettu kampa, luinen vaateneula ja puinen kaksoisnappi. Arkun ajoitus tehtiin tammiarkun vuosirenkaista, jotka ajoittivat sen 1344 eaa. (virhemahdollisuus -10 vuotta/+18 vuotta). Vainaja on osa Tanskan kansallismuseon näyttelyä.


title: Borum Eshøj

text: Naisvainaja löydettiin vuonna 1871 hautakummun itäreunasta, kun kummusta otettiin maata. Vainaja makasi tammiarkussa, jota silloin käsiteltiin kovakouraisesti eikä se ole säilynyt nykypäivään asti. Vainaja, joka oli 157 senttimetriä pitkä, makasi arkussa naudan nahan päällä selällään käden vartalon sivuilla. Hänellä oli noin 70 senttimetriä pitkät hiukset ja ne oli koottu yhteen myssyllä, jonka voi solmia leuan alta kiinni. Kaulassa oli lankamainen kaularengas, jossa oli paksu lukko, ja hänellä oli käsissään avoimet käsirenkaat. Kolmessa sormessa oli spiraalisormus. Yllään hänellä oli lyhyt villasta kudottu paita, jossa oli puolipitkät hihat. Asujen villa oli hyvänlaatuista villaa, joka on tutkimusten mukaan peräisin eteläisestä- tai keskisestä Euroopasta. Paidassa oli koristelevyt, jollaisia kutsutaan nimellä tutulus. Niiden halkaisijat olivat yli neljä senttimetriä ja niissä oli keskellä parin senttimetrin piikit. Ilmeisesti vyötärön ympäri oli kiedottu pitkä naisten hame, joka oli sidottu vyötärölle pitkällä kanttinauhalla, jonka päissä oli runsaat tupsut. Vyön solmu jäi pronssista valmistetun vyölevyn suojaan. Vyölevy oli ympyräkiekon muotoinen ja sen halkaisija oli 17,8 senttimetriä. Levyn navasta työntyi ulos useita senttejä pitkä piikikäs kärki ja sitä kierisivät eri säteillä 3–4 viivoitettua rengaskuvioparia, joiden väliin oli piirretty kaksi spiraaliornamenttia. Sisemmässä oli ollut 13 ja uloimmassa ehkä 15 spiraalikuviota. Mukana oli myös hänen pronssitikarinsa, joka oli valettu yhdeksi kappaleeksi, ja sarvesta valmistettu kampa. Jalkoihin oli laskettu pieni keraaminen astia, joka oli pronssikauden tyyliä, sekä puurasia. Näiden sisällöstä ei ole tietoa.


title: Borum Eshøj

text: Eshøj II sijaitsi noin 100 metriä itään kummusta Eshøj I. Sen pohjan halkaisija oli 27,5 metriä ja kummun korkeus oli 1,90 metriä. Kumpu oli loivarinteinen ja sen rinteet ja laki olivat aktiivisessa viljelyssä. Kumpua oli kaivettu jo 1959. Silloin läheisen museon johtaja kävi keskeyttämässä maatalon koulupojan kaivuutyön, jonka tarkoituksena oli löytää kummun keskelle haudattu aarre. Hän oli jo löytänyt pronssimiekan osia, puisen tupen, spiraalikuviolla koristellun vyönsoljen (nämä periodilta II) ja laipallisen kirveen (tämä periodilta I). Pojan avustuksella löytöesineiden paikat merkittiin ja dokumentoitiin ennen kummun peittämistä uudelleen. Löytöesineet otettiin talteen kotiseutumuseoon.


title: Borum Eshøj

text: Vuosina 1988–1991 suoritettiin hautakummussa huolelliset arkeologiset kaivaukset. Nyt löydettiin kaksi ruumishautausta periodilta II. Kummun keskellä ja alkuperäisen maanpinnan tasalla oli sijainnut yksi hauta, joka oli ollut tuettu paikalleen 3,6 metriä pitkällä ja 2 metriä leveällä kivilatomuksella. Kyseessä oli ollut tutkijoiden mukaan tammiarkkuhauta, jossa sekä arkku että vainaja olivat lahonneet jäljettömiin. Kivilatomukseen oli jäänyt 2,0 metriä pitkä ja 0,6 metriä leveä syvennys, joten arkun mitat olivat olleet hieman suuremmat. Arkun suunta olisi ollut itä-länsi-suuntainen. Arkusta löytyi pieni puinen jäänne ja vainajasta löytyi hammaskiilteen kappale. Ainoan vihjeen vainajan sukupuolesta löytyy miekan terän kappaleista ja vaateneulasta, jollaisia on tavattu miesten haudoista. Tämän vuoksi vainajaa pidetään miehenä.


title: Borum Eshøj

text: Se hauta, jota edellä mainittu koulupoika oli jo kaivanut, sijaitsi edellisen haudan kivetyksen vieressä ja sen luoteisnurkassa. Kummun keskellä sijainnut hauta on tulkittu olevan hautakummun ensimmäinen hautaus, mutta päänvaivaa on tuottanut koulupojan löytämä hauta, koska talteen otettu kirves on vanhempaa tyylisuuntaa kuin ensimmäinen hautaus. Eli ongelma on siinä, kumpi hautaus oli tehty aikaisemmin? Hautakummusta löytyi merkkejä muistakin hautauksista. Viisi metriä pohjoiseen löytyi toinen itä-länsi-suuntainen kivilatomus, jonka sisälle olisi mahtunut tammiarkku. Kivilatomus sijaitsi noin metrin korkeudella alkuperäisen maanpinnan tasosta, joten se on tehty valmiiseen hautakumpuun. Sekä arkku että vainaja olivat taas lahonneet näkymättömiin, mutta löytynyt käsirengas periodilta II on naisten käyttämää mallia. Tätä vainajaa pidetään sen vuoksi naisena. Kun muut hautaukset ajoitettiin varhaiselle pronssikaudelle, on näiden lisäksi löytynyt uurnahauta myöhäiseltä pronssikaudelta. Siinä vainaja oli ensin poltettu roviolla ja sitten oli rovion tuhkat laitettu keraamiseen uurnaan. Sen malli on periodilta IV tai V. Kaivauksen lopuksi löytyi kummun reunalta kivetyksen jäänteitä. Ne on ilmeisesti hajonneet ympäriinsä peltojen syväaurauksen takia. Niiden sijainnin avulla voitiin esittää arvio hautakummun halkaisijasta, joka on todennäköisesti ollut 19–20 metriä leveä. Kummun maapohjasta löytyi pitkiä vakoja, joita oli vedetty ristikkäin kahdesta suunnasta käsin. Näitä pidetään aatran kynnösjälkinä, joilla koko hautakummun pohja ensin käsiteltiin ennen hautausta. Toinen tulkinta on, että ne ovat myöhäiseltä neoliittiselta kivikaudelta ja ne olisivat säilyneet maanpinnan alla suojassa siitä lähtien.


title: Borum Eshøj

text: Kun vuonna 1918 mitattiin pellolla sijainnutta vuosittain viljeltyä hautakumpua, saatiin sen pohjan halkaisijaksi 18,25 metriä ja korkeudeksi 1,20 metriä. Se sijaitsi hautakummusta Eshøj I 150 metriä koilliseen. Sitä tutkittiin vuosina 1989–1992. Hautakummun pohjalta löydettiin taas aatran kynnysjälkiä, joita oli vedetty kahdesta suunnasta ristikkäin yli koko alueen. Sitten löydettiin toisesta Eshøj II hautauksesta poiketen pyöreä kivikehä, joka kiersi koko hautakummun keskustan ympäri niin, että sen sisähalkaisijaksi tuli 20–22 metriä. Kivikehässä oli ladottu kiviä kolmeen kerrokseen ja se oli neljää lyhyttä katkosta lukuun ottamatta täysin ehjä. Tämä kivikehän ulkopuolelta löytyi vielä kaksi muutakin kivikehää, jotka sijaitsivat kukin 1,5 metriä edellisestä sisemmästä kivikehästä ulospäin.


title: Borum Eshøj

text: Hautakummun keskellä sijaitsi kaksi kivilatomusta vierekkäin niin, että niiden väliin olisi voinut sijoittaa tammiarkku. Kuitenkin sekä arkku että vainaja olivat lahonneet olemattomiin. Tammiarkusta löydettiin toki merkkejä, mutta ne olivat pikemminkin jäänteitä puusta kuin puuta. Myöskään mitään hauta-antimia ei löytynyt.


title: Borum Eshøj

text: Vuonna 1918 mitattiin myös Eshøj IV, joka oli viljelyssä oleva loivarinteinen kumpu. Sen pohjan läpimitta oli 23,5 metriä ja korkeus 2,20 metriä. Se sijaitsi hautakumpujen Eshøj II ja Eshøj III välissä ja noin 125 metriä hautakummusta Eshøj I koilliseen. Hautakumpu tutkittiin vuosina 1990–1992. Tutkimuksissa huomattiin kummun keskellä olevassa sekoittuneessa täytemaassa palaneen luun kappaleita. Tutkijat arvelevat, että hautakumpu on joskus ryöstetty arvoesineiden toivossa. Ryöstäjät ovat löytäneet polttohautauksen jäänteet ja mahdollisesti joitakin vainajan mukaan laitettuja pronssiesineitä. Hautakummusta ei löytynyt kaivauksissa mitään pronssiesineitä.


title: Borum Eshøj

text: Hieman kummun keskustasta pohjoiseen löytyi tammiarkkuhautauksen jäänteet. Tammiarkkua olivat tukemassa vain muutama pohjaa vasten laitettu kivi ja arkku oli lahonnut olemattomiin lukuun ottamatta muutamaa senttimetriä puuainesta. Ainoa esine, joka kummusta löydettiin, olivat puiset kantopaarit. Niillä on todennäköisesti kannettu ruohoisia turvepaakkuja, joista hautakumpu oli rakennettu. Hautakummun keskustaa kiersi kivikehä, josta puuttui paljon kiviä monista kohtaa. Puutteista huolimatta sen halkaisijaksi saatiin mitattua 20–21 metriä. Kivikehän ulko- ja sisäpuolella sijaitsi laajoja kivetyksiä, jossa oli kiviä 1–3 kerroksen paksuudelta. Useat kivilatomukset oli rakennettu hautakummun ulkopuolelle. Kun päästiin kaivauksissa aivan hautakummun pohjalle, huomattiin taas aatran kynnösjälkiä ja yllättäin löydettiin myös jäänteet kaksilaivaisesta pitkätalosta. Sen pituus oli paalunjäljistä päätellen ollut 19,4 metriä ja leveys 6,5 metriä. Se ajoitettiin myöhäiselle neoliittiselle kivikaudelle noin 2000 eaa. Maahan hautautuneita kivisiä kuoppaliesiä, jotka liittyivät selvästi pitkätaloon, löytyi muutama.


title: Pioneer 4

text: Pioneer 4 oli yhdysvaltalainen stabilisoitu miehittämätön avaruusalus, joka laukaistiin osana Pioneer-ohjelmaa joka meni Kuun ohi ja aurinkokeskiseen kiertorataan, tekevän siitä ensimmäisen Yhdysvaltojen luotaimen joka karkasi Maapallon painovoimasta. Se pääsi 58,983 km Kuun pinnalta. Se vieläkin kiertää Aurinkoa.


title: Aldur Eriksson

text: Aldur Wictor Eriksson (7. tammikuuta 1927 Geta – 3. huhtikuuta 2015 Espoo) oli suomenruotsalainen lääkäri, perinnöllisyystieteilijä ja professori.


title: Aldur Eriksson

text: Eriksson valmistui lääketieteen lisensiaatiksi Helsingin yliopistosta vuonna 1956 ja väitteli siellä tohtoriksi 1973. Hän työskenteli tutkijana Suomen Akatemiassa 1964–1972 ja sen jälkeen hoiti perinnöllisyystieteen professuuria Amsterdamin Vapaassa yliopistossa (Vrije Universiteit) 1973–1994. Jäätyään eläkkeelle hän jatkoi tutkimustyötä Folkhälsanin perinnöllisyystieteen laitoksessa 1996–2006.


title: Aldur Eriksson

text: Laajassa tieteellisessä tuotannossaan, joka käsittää yli 600 vertaisarvioitua julkaisua, Eriksson on käsitellyt muun muassa eristyneiden yhteisöjen populaatiogenetiikkaa, perinnöllisiä silmäsairauksia ja kaksosraskauksia. Forsius–Eriksson-syndrooma – harvinainen, perinnöllinen silmäsairaus – on nimetty Henrik Forsiuksen ja Aldur Erikssonin mukaan.


title: Aldur Eriksson

text: Eriksson sai urallaan useita huomionosoituksia, joista mainittakoon Finska Läkaresällskapetin kunniapalkinto 1960, Gregor Mendel -mitali 1986 sekä K. K. K. Lundgaardin mitali ja kunniapalkinto 1991 ja 1998 "Acta Ophthalmologican" parhaasta artikkelista.


title: Hilkka Vuorinen

text: Hilkka Vuorinen (s. 1924 Lahti) on suomalainen tekstiilitaiteilija. Hän on suunnitellut tekstiilejä kymmeniin kirkkoihin, muun muassa Alppilan kirkkoon ja Otaniemen kappeliin.


title: Hilkka Vuorinen

text: Hilkka Vuorinen opiskeli Taideteollisuuskeskuskoulussa mallipiirustusosastolla 1944–1948 Arttu Brummerin johdolla. Vuorinen työskenteli Suomen Käsityön Ystävissä yli 20 vuotta, vuoteen 1975 asti ja Helmi Vuorelma Oy:n taideosastolla 1949–1950. Kirkkotekstiilien lisäksi hän on suunnitellut ryijyjä, täkänöitä, raanuja, tapetteja sekä lippuja ja merkkejä. Hilkka Vuorinen piti useita yksityisnäyttelyitä ja osallistui yhteisnäyttelyihin Suomessa ja ulkomailla. Hänet palkittiin Suomen Käsityön Ystävien ryijykilpailuissa 1952 ja 1957, Pihlgren & Ritolan tapettikilpailussa 1956 ja Neoviuksen ryijykilpailussa 1977. Hän sai kunniamaininnan näyttelyssä Exempla -77 Münchenissä. Hänelle on myönnetty valtion taiteilijaeläke.


title: Hilkka Vuorinen

text: Hilkka Vuorinen toimi opetustehtävissä Tervolan ja Lappeenrannan kotiteollisuuskoulussa tuotesuunnittelun lehtorina ja Lounais-Suomen käsi- ja taideteollisuusoppilaitoksessa taideaineiden ja tuotesuunnittelun opettajana 1978–1984.


title: Hilkka Vuorinen

text: Vuorinen sai Suomen Kulttuurirahaston apurahan 1952 ja 1974, Helsingin kaupungin apurahan 1973, valtion yksivuotisen taiteilija-apurahan 1976, valtion kohdeapurahan 1977 ja 1981 sekä Greta ja William Lehtisen säätiön apurahan 1983.


title: Explorer 6

text: Explorer 6, tai S-2, oli yhdysvaltalainen satelliitti, joka laukaistiin elokuussa 1959. Pieni, pallomainen satelliitti oli suunniteltu tutkimaan monen eri energian loukossa olevaa säteilyä, kosmista säteilyä, Maan magneettikenttää, radioaaltojen etenemistä yläilmakehässä ja mikrometeoriittien vuota. Se myöskin testasi skannauslaitetta, joka oli suunniteltu ottamaan kuvia Maan pilvistä, ja lähetti ensimmäiset kuvat Maapallosta sen kiertoradalta.


title: Raili Meltamo

text: Raili Annikki Meltamo, avioliitossa "Hortay" (21. kesäkuuta 1922 Viipuri – 1992) oli suomalais-ruotsalainen arkkitehti. Hänen puolisonsa oli Géza Hortay 1947–1964.


title: Raili Meltamo

text: Meltamon vanhemmat olivat Filip Meltamo ja Jenny Savolainen. Hän suoritti ylioppilastutkinnon Helsingissä 1942 ja valmistui arkkitehdiksi Helsingin Teknillisestä korkeakoulusta 1948. Hän työskenteli Lundissa Gustaf Birch-Lindgrenin toimistossa 1946–1948, Lundin kaupunkisuunnitteluvirastossa 1948–1950, Växjön kaupunginarkkitehdin toimistossa 1950–1953 ja omisti Géza Hortayn kanssa arkkitehtitoimiston Oskarshamnissa vuodesat 1954. Hoän suunnitelu muun muassa sulfaatitehtaan Mörrumiin ja EPAn tavaratalon Oskarshamniin. Hän oli vuodesta 1957 Trelleborgs gummifabrikin värikonsultti .


title: Tiina Parkkinen

text: Tiina Parkkinen (s. 1965 Wien, Itävalta) on suomalainen arkkitehti.


title: Tiina Parkkinen

text: Parkkinen aloitti arkkitehtuuriopinnot Wienin taideakatemiassa professori Timo Penttilän oppilaana. Vuonna 1986 hän opiskeli kaupunkirakentamista Fèsissä Marokossa ja suoritti tutkinnon 1994 Wienin taideakatemiassa. Hän perusti 1995 Alfred Bergerin kanssa arkkitehtitoimiston Berger + Parkkinen jolla on toimipaikat Wienissä ja Helsingissä. Toimisto voitti joulukuussa 1995 kansainvälisen arkkitehtikilpailun Berliinin pohjoismaisten suurlähetystöjen kokonaisuudesta, johon kukin maa suunnittelutti oman rakennuksen.


title: Balkåkran rituaaliesine

text: Balkåkran rituaaliesine on pronssista valmistettu mahdollinen rituaaliesine, joka löytyi Balkåkran pitäjästä Ystadin läheltä Ruotsista. Vaikka sen käyttötarkoitus on jäänyt hämäräksi, ajoitetaan se kuitenkin noin 1500–1300 eaa. eli Skandinavian pronssikauteen Monteliuksen periodille II.


title: Balkåkran rituaaliesine

text: Esine löytyi pienestä suosta vuonna 1847, jolloin sitä pidetään uhrina. Aivan samanlainen esine löytyi Unkarista vuonna 1913 Sopronin läheltä. Onkin ajateltu, että esine olisi tuontiesine Keski-Euroopasta samalla tavalla kuin monet muutkin pronssista valmistetut esineet.


title: Balkåkran rituaaliesine

text: Esineen pohjana (tai mahdollisesti yläosa) on pronssista valmistettu pyöreä levy, joka on muotoiltu kuperan muotoiseksi. Levyn pelti on halkaisija on 42 senttimetriä, ohut ja siksi se on myös löysä. Sitä on tuettu lieriötä muistuttavalla kauluksella, jonka reunaa kiertää kymmenen rattaan pyöriä muistuttavat koristeet. Kauluksen koristeina on reikiä ja siksak-kuvioita.


title: Balkåkran rituaaliesine

text: Esineen käyttötarkoitusta ei tiedetä. Useimmat tutkijat ovat ajatelleet sitä rituaaliesineeksi, jolla on tekemistä pyörien eli aurinkoa palvovan perinteen kanssa. Myös muita käyttötarkoituksia on esitetty: gongi, rumpi tai palokulho (valaisin).


title: Perander

text: Perander on suomalainen sukunimi, joka on muun muassa seuraavilla henkilöillä:


title: Stina Forss-Aspegren

text: Stina Edit Forss-Aspegren (11. kesäkuuta 1914 Turku – 9. toukokuuta 1989 Danderyd) oli suomalais-ruotsalainen arkkitehti.


title: Stina Forss-Aspegren

text: Forss-Aspegrenin vanhemmat olivat Oskar Forss ja Edit Rostén. Hän suoritti ylioppilastutkinnon Helsingissä 1933, valmistui arkkitehdiksi Helsingin Teknillisestä korkeakoulusta 1941 ja opiskeli sen jälkeen Ruotsin kuninkaallisessa teknillisessä korkeakoulussa. Hän työskenteli Kalmarin, Växjön ja Visbyn lääninarkkitehdin toimistossa 1940–1942 ja 1950, arkkitehtien Albin Stark ja Alvar Aalto toimistossa Tukholmassa 1943, kaupunkisuunnitteluvirastossa Tukholmassa 1946, lääninarkkitehdintoimistossa Tukholmassa 1967 oli siellä vt. apulaislääninarkkitehti 1971. Hän oli vuodesta 1947 naimisissa insinööri Olof Aspegrenin (1899–1961) kanssa.


title: How to Socialise and Make Friends

text: How to Socialise and Make Friends on australialaisen alternative rock-yhtye Camp Copen toinen studioalbumi, jonka julkaisi Poison City Records ja Run for Cover Records 2. maaliskuuta 2018. Albumilta on julkaistu kaksi singleä, "The Opener" ja "How to Socialise and Make Friends".


title: Isabell Werth

text:
Isabell Werth (s. Issum, Nordrhein-Westfalen, Saksa) on saksalainen kouluratsastaja, joka on kilpaillut viidesti kesäolympialaisissa (1992, 1996, 2000, 2008, 2016) ja voittanut kymmenen olympiamitalia, joista kuusi kultaista. Hän on maailman menestynein kouluratsastaja ja ratsastaja ylipäätään esimerkiksi olympiamitaleilla mitattuna. Hän on myös kouluratsastuksen seitsenkertainen maailmanmestari (4x joukkue, 1x yksilö, 2x GP Special) ja yhdeksänkertainen Euroopan mestari (4x joukkue, 2x yksilö, 3x GP Special).
Hän on ratsastanut useimmat mitalit Gigolo-hevosella (käytössä 1992–2000). Vuoden 2008 olympialaisissa hän ratsasti Satchmolla ja 2016 Weihegold Oldilla.


title: Isabell Werth

text: Häntä on luonnehdittu kouluratsastuksen kuningattareksi. Maaliskuussa 2018 hän piti hallussaan Kansainvälisen ratsastajainliiton (FEI) kouluratsastuksen yksilörankingin sijoja 1, 2 ja 6 (kolmella eri hevosella).


title: Jeanne Rongier

text: Jeanne Rongier (27. marraskuuta 1852 Mâcon – 19. tammikuuta 1929 Pariisi) oli ranskalainen taidemaalari.


title: Jeanne Rongier

text: Rongier opiskeli kuvataidetta ensiksi syntymäpaikkakunnallaan Henri Senartin oppilaana. Myöhemmin häntä opettivat Henri Joseph Harpignies ja Evariste Vital Luminais. Rongier on tunnettu historiamaalauksistaan. Hänen töitään oli esillä Chicagon maailmannäyttelyssä vuonna 1893 ja Pariisin maailmannäyttelyssä vuonna 1900. Hän sai molemmista kunniamaininnan. Hän oli myös vuodesta 1883 jäsenenä Société des Artistes Français -yhdistyksessä.


title: Arabella Ng

text: Arabella Caroline Yili Ng (s. 8. lokakuuta 2001) on hongkongilainen alppihiihtäjä.


title: Arabella Ng

text: Ng osallistui vuoden 2018 talviolympialaisiin. Hän sijoittui suurpujottelussa 56:nneksi ja keskeytti pujottelussa.


title: Jenny Zillhardt

text: Jenny Zillhardt (16. maaliskuuta 1857 Saint-Quentin – helmikuu 1939 Neuilly-sur-Seine) oli ranskalainen taidemaalari.


title: Jenny Zillhardt

text: Zillhardt opiskeli taidemaalariksi Académie Julianissa Tony-Robert Fleuryn oppilaana vuonna 1877. Muita samaan aikaan opiskelleita olivat Luise Catherine Breslau ja Marie Bashkirtseff.


title: Jenny Zillhardt

text: Ensimmäisen kerran Zillhardtin teoksia oli esillä vuonna 1878 ja sen jälkeen hänen töitään oli säännöllisesti näyttelyissä. Chicagon maailmannäyttelyssä vuonna 1893 hänen töitään oli esillä näyttelyn naisten talossa. Vuonna 1905 hänen teoksensa "Régalez-vous mesdames" pääsi maailman naistaiteilijoita kuvaavaan, taidehistorioitsija Walter Shaw Sparrowin teokseen. Nykyään hänen töitään on näytteillä Musée d'Orsayssa, Langresin museossa ja hänen syntymäkaupunkinsa museossa.


title: Jenny Zillhardt

text: Jenny Zillhardtin sisar, Madeleine oli malli ja taiteilija Luise Catherine Breslaun kumppani. Ranskan valtio palkitsi Zillhardtin ansioistaan kunnialegioonan mitalilla vuonna 1930.


title: Szonja Hozmann

text: Szonja Hozmann (s. 27. huhtikuuta 2001) on unkarilainen alppihiihtäjä. Hänen seuransa on Procelero SE.


title: Szonja Hozmann

text: Hozmann osallistui vuoden 2018 talviolympialaisiin. Hän sijoittui suurpujottelussa 49:nneksi ja keskeytti pujottelussa. Hän kuului myös Unkarin ensimmäisellä kierroksella tippuneeseen joukkueeseen sekajoukkuekilpailussa.


title: Antero Tanninen

text: Antero Tanninen (s. 1899 Lapua) oli suomalainen Kokkolassa asunut toimittaja ja kirjailija.


title: Antero Tanninen

text: Tanninen oli vuonna 1962 mukana perustamassa Pohjanmaan Kirjailijat ry:tä.


title: Jerkka Virtanen

text: Jerkka Virtanen on suomalainen laulaja, joka voitti The Voice of Finlandin seitsemännen kauden vuonna 2018. Voiton myötä hän sai levytyssopimuksen Universal Musicille. Vuonna 2011 hän kilpaili Idolsissa, missä hän pääsi semifinaalivaiheeseen.


title: Vanguard 3

text: Vanguard 3 (kansainvälinen nimitys 1959 Eta 1) on satelliitti, joka laukaistiin Maan kiertoradalle Vanguard-raketilla syyskuussa 1959. Se oli kolmas onnistunut laukaisu yhdentoista yrityksen jälkeen.


title: Dong Mingzhu

text: Dong Mingzhu (, pinyin: Dǒng Míngzhū; s. 1954) on kiinalainen yritysjohtaja. Hän on toiminut Kiinan suurimpiin lukeutuvan ilmastointilaite- ja kodinkonevalmistajan eli Gree Electric Appliances -yhtiön hallituksen puheenjohtajana. Yhdysvaltalainen talousjulkaisu Forbes on sisällyttänyt hänet useana vuonna maailman vaikutusvaltaisempien naisten listalleen. Vuonna 2016 hänet luopui emoyhtiön, valtio-omisteisen Gree-yhtymän hallituksen puheenjohtajuudesta.